Juan 18 ARNNT - Fey dew feypilu tüfachi dungu, Jesus - Bible Search\nJesus ta püresungey\n(Matew 26.47-56; Marku 14.43-50; Luka 22.47-53)\n1Fey dew feypilu tüfachi dungu, Jesus tripay kisu ñi pu disipulu engün tañi amuael nometu ti Sedron wütrunko mew. Tüye mew mülerkey kiñe anümkawe, fey tüfey mew konpuy Jesus kisu ñi pu disipulu engün. 2Ka femngechi Juda, tüfey tañi ellka ngünenmanieetew, kimnierkey ti anümkawe, fey fentren rupachi am trawüluwkerkelu Jesus ñi pu disipulu engün tüfeychi anümkawe mew. 3Feymew ta Juda akurkey kiñe trokiñ soltaw engün ka kiñeke llüwatulekelu ta ngillatuwe ruka mew, tüfeychi pu che werküeyew ti longkolelu pu saserdote mew ka tati pu farisew. Küme pepikawkülerkey engün wayki mew ka yenierkey engün pelontuwe. 4Welu Jesus am dew kimnierkelu kom feychi dungu mew ñi rupayael, wütueyew fey ramtueyew:\n—¿Iney anta kintupefimün?\n5Fey ti pu che llowdunguy:\n—Jesus Nasaret tuwlu ta kintupefiyiñ.\nFey Jesus feypieyew:\nJuda, tüfey tañi ellka wültukuaetew, mülepurkey tüfey mew kiñentrür ti pu che engün. 6Fey Jesus feypilu: “Iñche tati” kisu engün furi trekawi, fey ütrüfpuwi engün pülli mew.\n7Fey Jesus wiñome feypieyew:\nFey ti pu che ka wiñome feypi:\n—Jesus, Nasaret tuwlu kintupefiyiñ.\n8Jesus ka wiñome feypieyew:\n—Dew feypiwiyiñ ñi iñchengen. Fey iñche kintumupeli, elufimün ñi amutuael ti pu che iñche ñi kompañkiyawületew.\n9Fey tüfa famngechi rupay tañi feleael Jesus tañi feypiel, feychi ngillatulu: “Chaw, tüfey tami elufiel kiñe no rume ta ñamlay.”\n10Feymew Simon Pedro, nierkey kiñe pichi wayki, nentupay fey katrünentuñmafi ñi man pilun kiñe tati Malku pingelu, ti Wünen Longko Saserdote ñi kona ürke. 11Jesus feypifi ta Pedro:\n—Wiñome üchaftukutunge tami wayki chew tañi niekemum. Fey iñche feley ñi kutrankawael iñche ñi Chaw ñi piel mew chumngechi putungekey ti füre pulku. ¿Fey felerkelay am tañi putuafiel? ―pi.\nJesus puwülngey Anas ñi ruka mew\n(Matew 26.57-58; Marku 14.53-54; Luka 22.54)\n12Fey ti trokiñ soltaw ka ñi longko engün ka ti pu llüwatulekelu ti pu judiu tañi ngillatuwe ruka mew, püresufi engün ta Jesus ka furi trarifingün. 13Wünelu mew yefi engün Anas ñi ruka mew, Anas ta Kayfas ñi chedkuy ürke, longkoley ti pu saserdote mew tüyechi tripantu. 14Fey tüfachi Kayfas ürke ta wünetu feypifi tati pu judiu, “doy kümey kiñe wentru müten tañi layael ti trokiñche mew.”\n“Kimlafiñ Jesus” pi ta Pedro\n(Matew 26.69-70; Marku 14.66-68; Luka 22.55-57)\n15Simon Pedro ka ti kangelu disipulu Juan pingelu inaniefi engu ta Jesus. Fey ti kangelu disipulu kimnierkeeyew ti Wünen Longko Saserdote, feymew konpuy Jesus engu ti ruka mew. 16Welu Pedro mülewey wekuntu ti kalle mew. Feymew, ti disipulu kimnieetew ti Wünen Longko Saserdote, tripay ti kalle mew, fey dungufi ti kuydakelu wülngiñ mew, fey tukupufi ta Pedro. 17Fey ti kuydakelu wülngiñ mew ramtufi ta Pedro:\n—¿Eymi no anta Jesus ñi kiñe disipulu?\n—Fey no. Iñche no tati.\n18Fey wütrengelu am ti pu kona ka ti pu llüwatulekelu ti ngillatuwe ruka mew, kütralturkey engün, fey üye mew eluwi ñi eñumtuael engün. Pedro ka mülepurkey kisu engün mew ka femngechi eñumtuley kütral mew.\nTati Wünen Longko Saserdote ramtukafi ta Jesus\n(Matew 26.59-66; Marku 14.55-64; Luka 22.66-71)\n19Fey ti Wünen Longko Saserdote eluwi ñi ramtukayafiel ta Jesus chem dungu ñi femken kisu ñi pu disipulu ka chem dungu ñi kimeltukeel ta kisu. 20Jesus feypieyew:\n—Iñche dunguken itrokom che ñi adkiñ mew ka kom püle rumel kimeltuken tati sinagoga mew ka ti ngillatuwe ruka mew, chew trawüluwkey itrokom ti pu judiu. Chem dungu rume ellka kimeltukelan. 21¿Chumngelu am ramtukapeen ta iñche ñi chumken? Ramtufinge tüfeychi pu che iñche tañi allkütukeetew, fey kisu engün feypiay chem dungu tañi kimelkefiel. Feyti pu che kimniey iñche ñi chem pikefiel.\n22Feymew Jesus, feypilu tüfa, kiñe ti llüwatulekelu ta ngillatuwe ruka mew traloftukueyew ñi ange mew, feypilen mew:\n—¿Famngechi am llowdungufimi tati Wünen Longko Saserdote?\n—Iñche wesa llowdunguli, feypien chem mew ñi welulkan, fey iñche küme llowdunguli, ¿chumngelu anta wülelpaen?\n24Feymew Anas werküy ñi trarilen yengeael tati Wünen Longko Saserdote Kayfas mew.\nPedro ka wiñome “kimlafiñ” pi\n(Matew 26.71-75; Marku 14.69-72; Luka 22.58-62)\n25Fey Pedro kay mülepuy üye mew, eñumtuley inaltu kütral. Fey ramtungey:\nFey Pedro llumumay feypilen mew:\n—No, iñche no tati.\n26Fey pürüm ramtueyew ti Wünen Longko Saserdote ñi kona Malku ñi reñma, Pedro tañi katrüñmafetew ñi pilun:\n—¿Kisu eymu miyawpeymu tati anümkawe mew?\n27Fey Pedro ka kiñe rupa “kimlafiñ” pi, feymew müten kakaray ti alka.\nTi gobernador Pilato ramtukafi ta Jesus\n(Matew 27.1-2, 11-14; Marku 15.1-5; Luka 23.1-5)\n28Jesus nentungetuy Kayfas ñi ruka mew, fey yengey ti Roma tuwchi gobernador ñi ülmen ruka mew. Petu eluwlu am ñi wünael dewma, ti pu judiu konpulay engün ti ülmen ruka mew,+ fey femle engün yafkaluwafuy ti wimtun dungu ñi nieel ti ley dungu fey ta famngechi femle engün, pepi irkelayafuy ti Paskua pun iyael. 29Feymew Pilato tripapay ñi dunguaetew, fey feypingey engün:\n—¿Chem dungu mew anta dalluntukupefimün ta tüfachi wentru?\n30Fey ti pu judiu llowdungufi ta Pilato:\n—Fey tüfachi wentru kiñe wesa mongen nienofule, chalintukuleluwlayafuiñ ta eymi ―pi engün.\n31Fey feypieyew ta Pilato:\n—Yetufimün ta eymün, fey ramtukadunguafimün kisu tamün ley dungu mew.\nFey ti pu judiu llowdungufi ta Pilato:\n—Welu taiñ pu judiungen, ngelay taiñ langümafiel ta iney no rume.\n32Famngechi mupiy ñi feypikünuel ta Jesus ñi chumngechi layael.\n33Pilato wiñome konputuy ñi ülmen ruka mew, fey mütrümfi ta Jesus ka ramtufi:\n—¿Eymi am tati pu judiu ñi longko ülmen?\n—¿Fey ramtukapeen eymi kisu tami duam müten, kam kakelu tañi femngechi feypikeetew mew?\n—¿Iñche ta judiu tuwünngen? Eymi tami trokiñ tuwünche ka ti longkolelu pu saserdote mew, fey engün may ta wültukupaeymew ta iñche mew. ¿Chem dungu anta femürkeymi?\n—Iñche ñi longko ülmenngen tuwlay tüfachi mapu mew. Felefule, iñche nieafun che tañi ingkayaetew iñche tañi wültukungenoafel ti pu judiu mew. Welu iñche ñi longko ülmenngemum tuwlay tüfachi mapu mew.\n37Feymew Pilato ramtuy:\n—¿Fey longko ülmen ürke anta eymi?\n—Eymi ta feypimi. Iñche ta longko ülmenngen chumngechi feypimi ta eymi. Iñche ta choyüngen ka küpan ta tüfachi mapu mew tañi feypiael rüfngechi dungu. Fey kom tati koneltulelu ti rüfngechi dungu mew, fey ta allkütukeenew.\n—¿Fey chem am tati rüfngechi dungu? ―pi.\nJesus wültukungey ñi langümngeael\n(Matew 27.15-31; Marku 15.6-20; Luka 23.13-25)\nFey dew ramtukafilu tüfachi dungu, Pilato ka wiñome tripay ñi dunguafiel ti pu judiu, fey feypifi:\n—Iñche peñmalafiñ chem welulkan rume tüfachi wentru. 39Feymew lifrekünutuafiñ eymün am wimtulelu iñche ñi lifrenentutuael kiñe püresu tati Paskua kawiñ mew, fey ¿ayüleymün kay tañi lifre tripatuael tati pu judiu ñi longko ülmen?\n40Itrokom wiñome wirari engün:\n—¡Lifrekünutufinge ta Barabas!\nFey Barabas kiñe langümchefe ürke.


Juan 21 ARNNT - Dew rupalu tüfachi dungu, Jesus ka - Bible Search\nJuan 20 Hecho 1\nJesus pewfaluwi kisu ñi regle disipulu mew\n1Dew rupalu tüfachi dungu, Jesus ka wiñome pewfaluwi kisu ñi pu disipulu mew, inafül ta Tiferias pingechi lafken mew. Fey ta famngechi pewfaluwi. 2Kiñentrür mülerkey tüfa engün Simon Pedro, Tomas, tati Epuntun pingekelu, Natanael, Kana waria Galilea trokiñ mapu mew tuwlu, Sefedew ñi fotüm, fey kangelu epu disipulu kafey. 3Fey Simon Pedro feypifi ñi pu kompañ:\nKisu engün llowdunguy:\n—Iñchiñ ka amuaiñ eymi iñchiñ taiñ challwayael.\nFey amuyngün, ka konpuyngün kiñe farku mew, welu tüyechi pun kiñe challwa rume entulay engün. 4Feymew petu eluwlu ñi wünael, Jesus pewfaluweyew ti inafül lafken, welu ti pu disipulu kimlafi engün ñi ineyngen. 5Jesus ramtueyew:\n—Pu peñi, ¿kiñe challwa rume nentulaymün am?\n—Kiñe challwa no rume.\n6Fey Jesus feypi:\n—Tukufimün ti challwawe tati farku ñi man ad püle, fey nentuaymün ta challwa.\nFemngechi femingün, feymew pepi nentuwetulay engün ñi challwawe rume fentren challwa ñi rakümtukuel mew engün. 7Feymew tüfeychi disipulu Jesus tañi rume piwkeyeel, feypifi ta Pedro:\nAllkülu müten Simon Pedro ta “Ñidol tatey”, tukutuwtuy, fey am tukunienofulu takuwün, fey ütrüftukuwi ti pu ko. 8Fey ti kakelu pu disipulu entupatuy engün ñi farku ayliñ mew, wingüdniey ñi challwawe apolelu challwa mew pataka metro mülewelu am ñi fülpuam ta ayliñ mew. 9Fey tripapatulu ti ayliñ mapu mew, pepay engün kiñe üykülechi kütral ka kiñe challwa kangkalelu, ka müley kofke. 10Jesus feypieyew:\n—Küpalmün kiñe mufü challwa tamün we nentupeel.\n11Simon Pedro konpuy ti farku mew, fey wingüdentupay ayliñ mew ñi challwawe rume fentren fütrake challwa nielu pataka kechu mari küla ürke. Tunte pütrünfel rume ti pu challwa, welu ti challwawe wechodülay. 12Jesus feypieyew:\n—Küpamün tamün ipayael.\nKiñe no rume ti pu disipulu fütra piwkewlay ñi ramtuaetew ñi ineyngen ta kisu, kimfilu engün am ta Ñidolngen. 13Jesus pürüm fülpay, nüfi kisu ñi kuwü mew ti kofke, fey kake kiñeke wükan kofke elungey ta kisu engün ka femngechi femi ti challwa mew. 14Fey tüfa ta küla rupachi dewma ta Jesus ñi pewfaluwün kisu ñi pu disipulu mew feychi dew wiñomongetulu.\nJesus yefaldungufi ta Simon Pedro ñi kamañafiel kisu ñi pu che ufisa reke\n15Dew ilu engün, Jesus ramtufi ta Simon Pedro:\n—Simon, Juan ñi fotüm, ¿doy piwkeyeen kay tüfa engün mew?\n—May, Ñidol. Eymi kimnieymi tami piwkeyefiel.\n—Kamañelen iñche ñi pu che ufisa reke.\n16Ka wiñome ramtuy:\n—Simon, Juan tañi fotüm, ¿rüf piwkeyeen am?\n—May, Ñidol. Eymi kimnieymi iñche piwkeyeeyu.\n—Kamañelen tañi pu che ufisa reke.\n17Küla rupachi ramtuy:\n—Simon, Juan tañi fotüm, ¿piwkeyeen kay?\nPedro, weñangkünagi ramtuetew am küla rupachi fey ñi piwkeyefiel, llowdungufi ta Jesus:\n—Ñidol, eymi kom kimnieymi. Eymi kimnieymi iñche ta piwkeyeeyu.\n—Kamañelen iñche tañi pu che ufisa reke.\n18Rüf dungu mew feypiaeyu feychi mew doy wechengelu ta eymi tukutuwkefuymi tami amuael chew tami ayüel. Welu doy putremülmi, epuñpüle norümentuaymi tami lipang fey kangelu tukutuaeymew, ka yeaeymew chew tami ayünoel tami amuael.\n19Jesus feypi tüfachi dungu ñi kimelafiel chumngechi ñi layael ta Pedro, fey ñi püramyeafiel kisu ñi lan mew ta Ngünechen. Fey wüla ka feypifi ta Pedro:\nJesus ñi rume piwkeyenieelchi disipulu\n20Fey wiñokintulu, Pedro pefi furi püle ñi küpalen tati disipulu Jesus tañi rume piwkeyeel, fey ürke tati mülelu Jesus ñi afkadi mew feychi pun petu ilu engün, fey tati ramtufalngelu: “Ñidol, ¿iney anta wültukuaeymew?” 21Feymew Pedro peetew, ramtufi ta Jesus:\n—Ñidol, fey tüfachi disipulu kay ¿chumlerpuay?\n—Fey iñche ayüfuli, kisu ta mongeleafuy wiñometuli wüla ta iñche. Eymi ta chumkonlaymi. Fey eymi ta inaen ―pi.\n23Fey tüfachi dungu nütramyengey fey tüyechi disipulu ñi larkenoael, welu Jesus feypilay ñi lanoael. Tüfa ürke tañi feypiel: “Iñche ayüfuli, kisu ta mongeleafuy iñche wiñometuli wüla. Eymi ta chumkonlaymi” pingey ta Pedro.\n24Fey tüfachi disipulu ürke tati pefilu tüfachi dungu, feymew wirintukufi tüfachi dungu tüfachi chillka mew. Fey küme kimnieiñ kisu tañi feypin tati rüfngechi dungu.\n25Jesus ka femi rume fentren kakelu dungu. Rume fentren tati, fey wirikonfule chillka mew kake kiñeke ñi femelchi dungu ta Jesus, feyngey ta kom mapu mew ñi feynoafel tati wiriafelchi pu lifru.


¿Chumngelu Chaw Ngünechen eluñmakey ñi müleal ti kutrankawün? — INTERNET MÜLEYECHI LIFRU Watchtower\nFILL ANTÜ NGEALU\nbh chillkatun 11 pag. 106-114\nNgelay video tüfachi trokiñ mew.\nMüna weda, pepi pengelngelay ti video.\nPichi longkolechi wirin\n¿Chem kimeltukey ti Biblia?Ti Werken Kimeldungumekey Jewba ñi Ngünenien (kom pu che ngealu) 2017\n3, 4. a) ¿Chem nütram pengeli taiñ welulkawkenon ramtuafiel ta Jewba chumngelu eluñmakey ñi müleal kutrankawün? b) Jewba, ¿chem rakiduamkey tati wedake dungu ka ti kutrankawün mu?\n7, 8. a) ¿Chumngechi pu che müleyelu Mapu mu pengeli ti Weküfü ñi chumngen? b) ¿Chumngelu tüfachi epu dungu kutrankakefi ta che: taiñ engkañngetun ka ‘kimnoal rume taiñ chumleael taiñ mongen wüle’?\n15, 16. a) ¿Chumngelu Jewba fente alüñmay ñi eluñmafiel ñi müleal ti kutrankawün? b) Chaw Ngünechen, ¿chumngelu katrütukelay ñi rupayal ti wedake dungu?\nFillke chillka mapudungun mu (2004-2019)


Ngünechen femi kiñe eldungu Abraam engu | Tati Biblia ka tañi werkün dungu\nNgünechen femi kiñe eldungu Abraam engu\nAbraam feyentufi ta Ngünechen. Tañi mupiltun mu, Jewba feypikünufi ñi kümelkayaetew ka ñi eluafiel kiñe fütra yomelche\nKIÑE küla pataka kechu mari tripantu dew rupalu ti Fütra Mangiñ Ko. Abraam mülekefuy ülmen-ngechi waria mew, Ur pingekefuy. Tüfachi kuyfi waria mülekefuy ti mapu koneltulelu famülke mew Irak pingechi mapu. Abraam nierkey kiñe fütra mupiltun Ngünechen mu, welu müley ñi pengelal ñi chumngen tañi mupiltun. Peafiyiñ chem ñi rupan.\nJewba feypifi ñi elkünual ñi mapu chew ñi tuwün, ka ñi wiñamtuwal ka mapu: Kanaan pingey. Müchay müten feyentuy (müngeltuy) Abraam. Kidu yefi ñi kure Sara, ka ñi malle Lot, ka kom tañi pu che mülelu ñi ruka mu amuyngün kamapu. Akulu Kanaan mapu mu, re tolto ruka mew miawkefuy fill püle. Jewba femi kiñe eldungu Abraam engu: Feypikünufi kom tati pu che mülelu Mapu mu kümelkangeay Abraam ñi duam mu, ka tañi pu yomelche (küpalelu) alün-ngeay, ka Kanaan mapu ngen-ngeay.\nAbraam ka Lot engu fentren ufisa ka kulliñ nierpuyngu. Abraam rume (mütre) fürenechefe ngey ka eluñmay tañi malle ñi dullial ti mapu doy ayükeel ñi pu kulliñ ñi müleal. Lot dullifi (ngümintubi) ti küme trokiñ mapu mülelu Jordan lewfü mu, ka mülenagi inafül Sodoma waria püle. Welu tati pu che mülelu feychi waria mu rume wedake che ngekefuyngün, ka tañi podümngechi yafkan ñi femmeken engün illamkakefi ta Jewba.\nWüdatripalu wüla Abraam Lot engu, Jewba feypikünufi ñi nieal fentren yomelche wangülen reke mülelu kallfü wenu mew. Abraam niekefuy mupiltun Jewba mu, welu ñi kure pepi niepüñeñkelay. Feymew, kidu nielu aylla mari aylla tripantu ka tañi domo Sara epe aylla mari tripantu nielu, Ngünechen feypifi ñi nieal engu kiñe yall (püñeñ). Ka femngechi rupay: Sara niepüñeñi kiñe wentru püñeñ üytungey Isaak. Abraam nierpuy ñi pu yall, welu ti Montulchefe feypikünungelu Eden mu triparpuay Isaak ñi pu che mu.\nPetu rupalelu tüfachi dungu, Lot petu müley ñi pu reñma engün Sodoma waria mu. Welu küme wentrungelu am, inayentukelafi tati podkülechi dungu ñi femmeken tüfachi pu che. Feymu, elduamlu Jewba ñi apümafiel Sodoma, wüne werküy kiñeke werken kümeke püllü ñi kimelelafiel Lot tüfachi dungu. Tati pu werken püllü feypifi Lot ka tañi pu che ñi lefmawal engün, ka ñi wiñokintunoal engün. Feymu Ngünechen femi ñi nagpayal kütral ka asufre kallfü wenu mu, ñi apümngeal tati wedake che Sodoma waria mu ka tati pu che mülelu ti püllelechi waria, Gomora pingelu. Lot ka tañi epu ñawe montuyngün. Welu tañi kure wiñokintuy, fütra ayüfilu peno kom ñi chemkün elkünulu. Ñi feyentunon mu lay.\n(Tuwlu Génesis 11:10 ka puwlu 19:38.)\n¿Chumngelu (chemu) wiñamtuwi Abraam ta Kanaan mapu mu?\n¿Chem eldungu Jewba femi Abraam engu?\n¿Chumngelu (chemu) Jewba apümfi Sodoma ka Gomora?\nNGÜNECHEN ÑI ELDUNGU\nKiñe eldungu mew epu che kiñewingu ñi femal kiñe dungu, mür engu “rüf femayu” piwingu. Fentren eldungu mu, ñochi pengelnierpuy chumngechi diturpuay (dipuay) Jewba tañi duam nüwkülelu tati feypikünuelchi Montulchefe Eden mu. Ti eldungu femlu Ngünechen Abraam engu feypi, ti Dullingelu (Ngümintungelu) tañi yomelche (küpalelu) ngeay. Ka kakelu eldungu kelluyngün ñi peal ti Yomelngeal.


Üñüm nütramelparkeenew: janvier 2017\nKallfün ñi Nütram: "Kiñe Malon"\nMemoria Chilena web mew pefin fachi nütram, "Kiñe Malon" pingelu. Kallfün elufiy Rodolfo Lenz. Feypiy:\n« Fey mew malon mew konparkey pu Mapuche Wingka ñi Mapu mew. Konpalu fachi Mapu, wüñoparkey külamari wentru. Tripaturkey Puel Mapu, tripatulu perkefiy epu fentepun küme wentru; müyawli, piam, mari kechu koṅa. Trawingün tüfeychi pu Mapuche engün. Fey mew muntuñmangerkey ñi aylla tropilla kawell. Fey mew müyawürkey kiñe Mapuche kim wingkazüngulu. Fey mew zew muntuñmael ñi kawell tüfeychi epu küme wentru “entrakawmu” pingerkefuy tüfeychi epu üŀmen. “Ya”, pirkefuyngu tüfeychi üŀmen. Kimmapulu pirkelay: “femkilnge”, pirkefiy tüfeychi epu küme wentru. “Inchin chumayin? Chew peayin ko? Chew peayin iael?” pirkey tüfeychi kimmapulu. Fey mew feyenturkey tüfeychi epu küme wentru. Feypirkefiyngu tüfeychi pu Mapuche: "kimnierkefiiyu tüfeychi pu Mapuche". “Elelen mi kawell, mi wesakelu”, pingerkefuy. Fey mew pirkelay: “tüfa eluaeiyu!”, nütrünierkey ñi tralka. Fey mew ziwalturkey tüfeychi pu mapuche; pichi aŀün mew kontungerkey, weycharkeyngün, kom apümngerkey, ŀarkey tüfeychi epu küme wentru em.\n(nütufin azentu tüfa mew: http://cinemapuche.blogspot.fr/2013/04/rodaje-domingo-19-de-mayo-2013.html)\nKiñe Mapuche kom ñümiturkey tüfeychi pülata, kake mapuche zuamürkelay. Fey mew kimlu arkentinu kufiernu werkerkey Santiaw mew. “Langümüñmangen ñi epu fentepun kümeke wentru”, pirkefuy. “Fey mew eluaenew tüfeychi pu Mapuche, ñi weṅüy”, pingerkefuy. Pirkelay. “Ütrüffel may ta Ngünechen ta tüfey”. “Chum femlaafuy tüfeychi pu Mapuche pelu ñi kayñe, pin yelngeturkey arkentinu kufiernu”. Fey mew tüfeychi Mapuche nielu pülata, kiñe chillkatufe mew malefalürkey ñi pülata. Rakirkey, purawarangka puwülürkefuy ñi rakin. Fey mew kake pülata kimürkelafi chumtenke nien. Fey mew elkakünurkey ñi pülata epu fotella mew. Petu elkaley tufa, tüfeychi pülata, Ŀuan ŀafken, Puel Mapu. »\nPublié par Amaru Quyllur à 05:57 Aucun commentaire:


Llellipuli Chaw Dios mu, ¿rüf kellupeafenew? | Pu wechekeche ñi ramtukeel\nPu wechekeche ñi ramtukeel\nPAPELTUAFUYMI afrikáans albanés alemán amárico armenio azerí baulé birmano bislama búlgaro camboyano catalán cebuano checo chichewa chino cantonés (simplificado) chino cantonés (tradicional) chino mandarín (simplificado) chino mandarín (tradicional) chitonga chitumbuka cibemba cingalés coreano criollo haitiano criollo inglés de Belice croata danés efik endebele de Zimbabue enzema eslovaco esloveno español estonio ewé feroés finlandés fiyiano francés ga georgiano griego groenlandés guaraní gun hausa hebreo hiligaynon hindi holandés húngaro iban ilocano indonesio inglés islandés italiano japonés kachin kazajo kazajo (alfabeto árabe) kiniaruanda kirguís kirundi lengua de señas colombiana lengua de señas ecuatoriana lengua de signos española lenguaje de señas americano lenguaje de señas brasileño lenguaje de señas ruso letón lingala lituano lunda macedonio malayo malayálam malgache maltés mapudungun mingreliano mongol nepalés noruego oromo osético pangasinán panjabí papiamento de aruba papiamento de curazao persa polaco portugués de Brasil portugués de Portugal rarotongués rumano ruso sena serbio (alfabeto cirílico) serbio (alfabeto latino) sesoto de Lesoto sesoto de Sudáfrica shona sranangtongo suajili suajili del congo sueco tagalo tahitiano tai tamil telugu tetun dili tigriña tivo tongano tsonga turco twi tártaro ucraniano uzbeko uzbeko (alfabeto latino) valenciano vietnamita xhosa yoruba zulú árabe\nLlellipuli Chaw Dios mu, ¿rüf kellupeafenew?\nFentren pu wechekeche feypikeyngün: “Ngillatukefiñ ta Chaw Dios”. Welu fentren engün fill antü femkelayngün. Epe kom peno ramtuwkeyngün: “Ti llellipun may, ¿re kellukeenew ñi küme duamküleal müten?”. Ngüneduamnge tüfa.\nLlellipulmi, ¿chumngechi kelluaeymu?\n¿Rüf allkütukepeeymu Ngünechen?\n¿Chem dungu mew llellipuafuymi?\nPu wechekeche ñi feypin\nEymi llellipufilmi ta Chaw Jewba, fey tüfa kiñe nütramkan feleafuy. Rakiduamnge tüfa: Chaw Dios doyküley iñchiñ mew, felefule rume, ‘alü kamapulelay kake kiñeke iñchiñ mew’ (Hecho 17:27). Biblia ka feypieiñmu taiñ femafel: “Fülkonmün ta Ngünechen mew, fey kidu fülkonay ta eymün mew” (Santiaw 4:8). ¿Kümenoafulu tami llellipuafiel ta Jewba?\nWelu, eymi ¿chem kelluaeymu fülkonal Ngünechen mu?\nLlellipunge. Femngechi nütramkakefimi reke ta Jewba.\nKüme estudiayaymi Biblia. Biblia mew müley Dios ñi feypin, feymu papeltufilmi, nütramkayaeymu reke.\nFeymu llellipufilmi ta Chaw Jewba ka papeltufilmi ti Biblia, tüfa kelluaeymu tami doy fülkonküleal kidu mew.\nJeremy feypi: “Nütramkafiel ta Chaw Jewba, fey tati doy küme dungu ñi nieafel tati pu che”.\nMiranda feypi: “Ngillatun mu, nütramkakefiñ ta Jewba ñi chum duamküleken iñche. Fey doy fülkonküleken kidu mu”.\nEymi feyentuafuymi rume Ngünechen mu ka llellipuafuymi rume, welu rakiduamafuymi: “¿Rüf allkütukepeenew Ngünechen?”. ¡Turpu feypilayaymi tüfa! Doy may, Biblia feypi ta Chaw Dios “ti Allkütukelu tati llellipun” (Salmo 65:2). Biblia ka feypi preocupawkülelmi, nütramkafinge ta Ngünechen chem tami rakiduamelnieetew. ¿Chumngelu (chemu)? Kidu duamtunieeymu llemay (1 Pedro 5:7).\nRakiduamnge tüfa: Eymi fill antü peno nütramkakefimi tami pu weni. Fey ka femngechi nütramkayafuymi ta Chaw Dios. Feymu fill antü llellipufinge, ka üytufinge tañi üy mew, Jewba pingelu (Salmo 86:5-7; 88:9). Tati Biblia feypi fill antü tami ngillatuleal Chaw Jewba mu (1 Tesalonisense 5:17).\nMoises feypi: “Llellipufiel mu iñche ta Wenu Chaw, nülakünulelkefiñ reke tañi piwke”.\nKaren feypi: “Iñche tañi ñuke ka iñche ñi pu weni nütramkakefiñ falinke dungu. Fey ka femngechi nütramkalelkefiñ ta Chaw Jewba”.\nTati Biblia feypi: “Ngillatufimün, kelluen piafimün ka femngechi mañumtukeafimün” (Filipense 4:6).\nTüfa feypi eymi nütramkayafuymi ta Jewba chem tami rupameken. Biblia ka feypi: “Tami fanetunieetewchi dungu elkünunge Jewba mu, fey kidu am yafülduamnieaeymu” (Salmo 55:22).\nRe wedake dungu tami rupameken nütramkalayafimi ta Chaw Dios. Ngüneduamnge ñi feypin kiñe üllcha, Chantelle pingelu, kidu feypi: “Re kelluen müten pifili ta Chaw Dios, ‘küme weni’ pilayafenew’”. Ka feypi: “Wünelu mew, müley taiñ mañumtuafiel ta Chaw Dios. Rüfkünu, pütrünke dungu müley taiñ mañumtuafiel”.\nRakiduamnge tüfa: ¿Chem dungu mew mañumtuafuymi ta Chaw Jewba? Rakiduamnge küla dungu mu, fey llellipun mew mañumtuafimi.\nAnita feypi: “Adkintufiliyiñ rume kiñe küme adngechi flor, eluwküleafuiñ taiñ mañumtuafiel ta Chaw Dios”.\nBrian feypi: “Ayüfilmi kiñe dungu tami peel Biblia mew kam ayüfilmi kiñe dungu ñi dewmael ta Jewba, rakiduamkülenge tüfa mew, fey mañumtufinge.\nMoises feypi: “Kom piwke mu entuaiñ taiñ llellipun. Jewba küpa kellukeeiñmu ka küme kimniey taiñ duamnieel. Felefulu rume, kom piwke mu llellipufiliyiñ, pengelaiñ taiñ maneluwkülen kidu mew”.\nMiranda feypi: “Ti llellipun trürümkefiñ witraniengelu kiñe def reke. Kiñe püle müley ta Jewba, kangelu püle mülen ta iñche. Fey kom piwke mew llellipufili, fey witrakefiñ reke tati def, fey Jewba ka wiño witratukefi. Femngechi doy trüpümkülekey ti def. Femngechi reke doy newentuwkey tayu weniwen”.\nJeremy feypi: “Kuñiwtukuwnoliyiñ taiñ llellipun mew, ngillatumekeafuiñ elungeal taiñ ayükeel müten. Welu ngillatufiliyiñ, mañumtufiliyiñ taiñ eluetew Jewba, doy falintuafiyiñ”.\nShelby feypi: “Llellipun mu rumel mañumtufiliyiñ ta Jewba, doy kim mañumaiñ. Feymu mañumtuchefe ngeliyiñ, doy rakiduamaiñ ti kümeke dungu taiñ eluetew Jewba. Fey ti wedake dungu kiñe püle künuafiyiñ”.\nWerkülelngeal Werkülelngeal Llellipuli Chaw Dios mu, ¿rüf kellupeafenew?\nTami doy fülkonal Ngünechen mu\n¿Chumngelu falin-ngey tami trawüluwal trawünwe ruka mu?\nTañi papeltufiel Biblia, ¿chumngechi kelluafenew? Trokiñ 1: Falinke dungu kintunge\nTañi papeltufiel Biblia, ¿chumngechi kelluafenew? Trokiñ 2: Adümnge tami ayüwünkechi papeltuafiel ta Biblia


Marku 15 ARNNT - Fey küme wünlu, trawüluwi engün ti pu - Bible Search\nMarku 14 Marku 16\nJesus yengey ta Pilato mew\n(Matew 27.1-2, 11-14; Luka 23.1-5; Juan 18.28-38)\n1Fey küme wünlu, trawüluwi engün ti pu longkolelu ti pu saserdote mew ti putrem fütakeche engün, ti pu kimeltukelu ta Moyse ñi ley dungu ka kom tati putremke judiu. Fey trarilen yeniengey ta Jesus, fey chalintukungepuy ta Pilato mew. 2Fey Pilato ramtufi ta Jesus:\n—Eymi ta feypipeymi ―llowdunguy ta Jesus.\n3Tati pu longkolelu ti pu saserdote mew am ta dalluntukuetew ta fentren dungu mew, 4Pilato ta ka wiñome ramtufi ta Jesus:\n—¿Kiñe dungu rume llowdungulaymi ta eymi? Ngüneduamnge fentren dungu mew tami dalluntukumekengen.\n5Welu Jesus ta llowdungulaeyew, feymew ta Pilato rumeñma wesa duamnagi.\nJesus dew adkünungey ñi langümngeael\n(Matew 27.15-26; Luka 23.13-25; Juan 18.39–19.16)\n6Fey tati kawiñ antü mew, Pilato lifrenentukerkefi ta kiñe püresu, tati pu che tañi dullielchi püresu. 7Kiñe wentru Barabas pingelu püresulerkey ta karsel mew, kiñentrür kakelu engün langümcherkey kiñe malokawün mew. 8Akuyey may tati pu che, fey eluwi engün tañi feypiafiel ta Pilato tañi lifrenentutuafiel kiñe püresu chumngechi tañi wimtulen ñi femkeel ti kawiñ antü mew. 9Fey Pilato ta llowdungufi ti pu che:\n—¿Ayüleymün anta eymün iñche tañi lifrenentutuafiel tati pu judiu tañi longko ülmen?― 10ngüneduamfilu am ti pu longkolelu tati pu saserdote mew ñi chalintukufiel tañi re ütrirfiel mew ta Jesus.\n11Welu tati pu longkolelu ti pu saserdote mew pofolkafi tati pu che, femngechi ñi feypiael engün tañi lifrenentungetuael ta Barabas. 12Fey Pilato ta ramtuy:\n—¿Fey chem am ayüleymün tañi femafiel iñche tati pu judiu tañi longko ülmen pikeel?\n13Fey kisu engün wirarkülen llowdunguy:\n—¡Langümngepe ta kürus mew!\n14Fey Pilato ta feypieyew engün:\n—Fey ¿chem wesa dungu femürkey amfe?\nWelu ta kisu engün ka wiñome wirari:\n15Feymew ta Pilato, ayünielu am tañi kümelkawküleael tati pu che engün, lifrenentutufi ta Barabas. Fey rupan werkülu ñi wimakangeael ta Jesus, chalintukufi tañi langümngeael ta kürus mew.\nTati pu soltaw ayentukafi engün ta Jesus\n(Matew 27.27-31; Juan 19.2-3)\n16Fey tati pu soltaw yefi engün ta Jesus chew ñi mülemum ti kakelu pu soltaw, fey trapümngey kom tati trokiñ soltaw. 17Tukulelfi engün kiñe kurü kelü takuwün, ka ñi longko mew kiñe wayngechi pülliñ korona. 18Feymew müten eluwi tañi wirarael engün ayentun mew:\n—¡Püramyengepe tati pu judiu tañi longko ülmen!\n19Fey wülelmafi engün ñi longko kiñe mamüll mew, tofkütufi engün, ka lukutulfi rume yamniefilu reke, fey ñi re ayentufiel engün. 20Fey dew rupan femngechi ayentukafilu engün ta Jesus, ka entuñmatufi engün tati kurü kelü takuwün, fey tukuleltufi engün kisu tañi takuwün, fey yefi tañi langümafiel engün ta kürus mew.\nJesus ta langümngey kürus mew\n(Matew 27.32-44; Luka 23.26-43; Juan 19.17-27)\n21Kiñe wentru Sirene tuwlu, Simon pingelu, Alejandro ka Rufo tañi chaw, fey tüfa wiñomerkey ta lelfün mew. Rupalu ta tüfey püle, trenumafi engün, fey aporiangey tañi meñkuyeafiel ti kürus Jesus tañi yenieel. 22Fey yengey ta Jesus kiñe lelfün mew Golgota pingelu (tüfa ta feypin ürke: “Kalafera lelfün”), 23fey elungey pulku deyülelu finagre engu, welu Jesus pilay ñi putuael. 24Feymew ti pu soltaw külafantukufi ta Jesus kürus mew. Fey ti pu soltaw wüdamkaleluwi engün Jesus tañi takuwün, fey pewütufi engün ñi kimael chuchi müngell ñi yeael kake kiñeke ti takuwün.\n25Feychi külafantukungelu ta Jesus kürus mew, aylla orachi puliwen mew ürke. 26Ka elkünulelngey kiñe letreru chew tañi wirikonkülemum chem dungu mew tañi langümngen:\nTATI PU JUDIU TAÑI LONGKO ÜLMEN.\n27Ka femngechi külafantukungey kürus mew epu fütrake weñefe Jesus ñi inafül mew, kiñe kisu ñi man püle fey ti kangelu kisu ñi wele püle. 28Femngechi mupiy chumngechi ñi wirikonkülen ta Wirin Chillka mew tati feypilelu:\n“fey keyü rakintukungey tati pu wesake che engün.”+\n29Tati pu che rupayelu tiye mew, fill wesapieyew. Ütrüfütrüftuy ñi longko engün feypilen mew:\n—¡Eymi no am tati teyfükefilu ti ngillatuwe ruka, fey küla antü mew ka wiñome dewmatukefilu, 30fey kisutu montuluwtunge ka nagpatunge ti kürus mew!\n31Ka femngechi ayentukaeyew ta Jesus ti pu longkolelu tati pu saserdote mew ka ti pu kimeltukelu Moyse ñi ley dungu. Feypi engün:\n—Kakelu montulfi, welu kisutu pepi montuluwlay. 32¡Nagpatupe ta kürus mew ta tüfeychi Cristo, Israel tañi longko ülmen, taiñ peafiel ka taiñ feyentuafiel!\nKa femngechi tati weñefe tati petu langümngelu kürus mew, kafey wesa lladkütudungueyew.\nJesus ñi lan\n(Matew 27.45-56; Luka 23.44-49; Juan 19.28-30)\n33Fey rangiantülu, kom chüf mapu dumiñmalewey küla ora nagchi antü mew wüla pelonngetuy. 34Ka feychi ora mew müten, Jesus ta newentu wirari: “Eloy Eloy, ¿lema safaktani?” (Fey tüfa ta feypin ürke: “iñche ñi Ngünechen, iñche ñi Ngünechen, ¿chem mew anta kisukünuen?”)+\n35Kiñeke che müleyelu tiye mew, allküy ka feypi engün:\n—Allkütumün. Petu mütrümfi tati pelon wentru Elia.\n36Feymew kiñe ta kisu engün lefkülen amuy, fey ifokünulfi ta kiñe esponja wesa füre pulku mew ka trarintukufi kiñe wechuñ rüngi mew, fey fülümelpufi ta Jesus tañi wün mew ñi putuafiel, feypilen mew:\n—Femkünufimün, küpayay chey am Elia ñi nagümpatuaetew ta kürus mew.\n37Feymew Jesus fütra newentu wirari, fey lay.\n38Fey tati rünge fütra kortina+ mülelu ta ngillatuwe ruka mew, rangi wichafnagi. Tuwi wenu, fey puwi nageltu ñi wichafnagün. 39Tati Roma tuwchi kapitan, mülelu ta Jesus ñi fül mew, fey allkülu ñi wirarün ka+ pefilu tüfa tañi lan, feypi:\n—Rüfngerkey ta tüfachi wentru Ngünechen ñi Fotümngen.\n40Ka müleyey kiñeke domo pichi alü tripa adkintulelu. Feychi pu domo mew müley ta Maria Magdalena, Santiaw tati inan ka Jose tañi ñuke Maria pingelu, ka Salome. 41Fey tüfachi pu domo ta inayawülkefuy engün ta Jesus ka kellukefuy engün feychi mülelu Jesus Galilea mew. Ka müleyey ta tiye mew fentren kakelu pu domo tati küpayelu kiñentrür Jesus engün ta Jerusalen mew.\nJesus ta rüngalngey\n(Matew 27.57-61; Luka 23.50-56; Juan 19.38-42)\n42-43Fey Jose, Arimatea tuwünche ka kiñe yamfal wentru ürke, koneltulelu tati putremke judiu mew, fey kisu ka femngechi maneluwkülerkey ñi felerpuael Ngünechen tañi longko ülmenngen. Fey dew nagantülu feychi pepikawkeelchi antü mew, epe llitulelu ti ürkütun antü, Jose wütufi füta piwkewün mew ñi feypimeafiel ta Pilato “elutuen Jesus tañi kuerpu” ñi pimeafiel.\n44Feymew Pilato ta afmalewey tañi dew lawiyen mew ta Jesus, fey mütrümfi tati kapitan tañi ramtuafiel tunteñma ñi dew lawiyen. 45Fey ti kapitan kom küme feypietew, Pilato feypifi ta Jose ñi yetuafiel Jesus tañi kuerpu.\n46Feymew Jose ngillay ta kiñe rünge safana, fey nagümelngey Jesus ñi kuerpu, fey iwüdüfi tati safana mew. Feymew müten yefi ka tukupufi kiñe rüngan lolo mew wengalelu chengke kura mew ka takukünufi ti konwe kiñe fütra kura mew. 47Maria Magdalena ka Maria Jose tañi ñuke, adkintuley engu chew püle tañi tukukünungen.


Ngünechen ñi Küme Dungu Luka 23\nJesus puwülngey ta Pilato mew\n(Matew 27.1-2, 11-14; Marku 15.1-5; Juan 18.28-38)\n1 Fey itrokom witratripay engün tañi yeafiel ta Jesus Pilato mew. 2 Fey Pilato mew eluwi ñi dalluntukuafiel engün, feypilen mew:\n—Iñchiñ pekefiyiñ tüfachi wentru ñi kimeltuken re wesake dungu taiñ müngeltunoafiel tati pu awtoridad mülelu taiñ trokiñ mapu mew. Feypikeeiñmew taiñ kullinoafiel impuestu tati emperador, fey ka femngechi feypikey ta kisu ñi Cristongen, ti longko ülmen.\n3 Fey Pilato ramtufi ta Jesus:\n—Eymi ta kisu feypimi iñche ñi longko ülmenngen ―llowdunguy ta Jesus.\n4 Feymew Pilato feypifi ti pu longkolelu tati pu saserdote mew ka ti pu che:\n—Iñche peñmalafiñ chem yafkan rume ta tüfachi wentru.\n5 Welu kisu engün amul feypiley doy newentu dungun mew:\n—Kisu ñi kimeltuelchi dungu mew pofolkafi tati pu che. Llituy Galilea mapu mew, fewla amuley ñi femün faw Judea mapu mew.\nJesus puwülngey ta Erode mew\n6 Fey allkülu tüfachi dungu ta Pilato, ramtuy feyti wentru ñi tuwün pemay ta Galilea. 7 Fey feypingelu ñi Galilea tuwün, Pilato werküfi Jesus ta Erode mew, kisu am gobernadorkülelu ta Galilea mapu mew, fey tiyechi antü miyawürkey Jerusalen mew.\n8 Feymew Erode pefilu ta Jesus, rume ayüwduamürkey, fey kuyfitu dewma ayükerkefuy ñi peafiel, kisu am allkükelu ñi nütramyengen ta Jesus, feymew üngümkülekerkey ñi pengelelaetew kiñe afmatufal dungu. 9 Rume fentren dungu ramtukarkefi, welu Jesus llowdungurkelaeyew kiñe ramtun dungu no rume. 10 Ka femngechi mülerkey üye mew tati pu longkolelu ti pu saserdote mew, ka ti pu kimeltukelu ta Moyse ñi ley dungu, fey tüfa engün doyelchi dalluntukumekefi engün ta Jesus. 11 Feymew Erode ka ñi pu soltaw rume illamtufi ta Jesus, fey tañi ayentungeael tukulelngey ti llümllümchi takuwün femngechi tañi kiñe longko ülmen reke ñi feleael. Feymew Erode ka pürüm wiñome werküy ñi yengetuael Jesus Pilato mew. 12 Pilato engu ta Erode kayñetuniewkerkefuy, welu tüyechi antü mew wenikawturkey tüfachi epu ülmen wentru.\nLangümngepe pifalngey ta Jesus\n(Matew 27.15-26; Marku 15.6-15; Juan 18.39, 19.16)\n13 Pilato trawülürkefi tati longkolelu pu saserdote mew ka ti pu awtoridad ka tati trokiñche. 14 Fey feypifi:\n—Eymün ta küpalelmun tüfachi wentru, ka feypimun tañi pofolkafiel tati waria mew mülechi pu che ka ñi kayñetuafiel ti pu awtoridad, welu iñche ta ramtukafiñ eymün tamün adkiñ mew, fey peñmalafiñ chem welulkan rume ka chem yafkan no rume tamün dalluntukupefiel mew. 15 Erode ka wiñome werküleltuenew. Feymew kimfali tañi femnon chem wesa dungu no rume fey ngünam ñi langümpürayafiel. 16 Iñche ta wimakafalafiñ, fey wüla neykümfaltuafiñ. 17 Fey ti kawiñ mew, Pilato tañi tuteafiel ti pu che nentukünutukerkey karsel mew kiñe püresu.* Kiñeke kuyfi wirin mew ngelay versu 17.\n18 Welu kom ti pu che kiñentrür eluwi ñi wirarün engün:\n—¡Langümngepe tüfa! ¡Fey lifrekünutungepe ta Barabas!\n19 Fey Barabas ta püresulerkey ti karsel mew ñi pofolkafiel mew ti pu che tañi müngeltunoafiel ti pu awtoridad, ka tañi langümchen mew. 20 Welu Pilato ayürkefuy ñi lifrenentutuafiel ta Jesus, fey ka wiñome dungungerkey engün, 21 welu kisu engün doy newentu wirarüy:\n—¡Langümngepe ta kürus mew! ¡Langümngepe ta kürus mew!\n22 Fey Pilato küla rupachi feypifi ti pu che:\n—Iñche peñmalafiñ tüfachi wentru chem wesa femün no rume, femngechi ngünam ñi langümngeael. Iñche ta wimakafalafiñ, fey wüla neykümkünutuafiñ.\n23 Welu kisu engün ingentu doy wirarüy, “langümngepe ta kürus mew” pileyngün. Fey fente wirarkümekelu engün am, fey elungey ñi femael kisu engün ñi ayüel. 24 Feymew Pilato wültukufi tañi langümngeael ta Jesus chumngechi ñi ayüel ti pu che. 25 Feymew lifrekünungetuy ta Barabas kisu ñi dulliel engün, tati püresulekefulu ta karsel mew tañi wesa femelchi dungu mew ka ñi langümchen mew, fey wültukufi ta Jesus ñi langümngeael.\nJesus langümngey wente kürus\n(Matew 27.32-44; Marku 15.21-32; Juan 19.17-27)\n26 Feymew yefilu engün ta Jesus ñi langümngemeael, fey trenumafi engün kiñe wentru Simon pingelu, Sirene tuwlu. Dew wiñomelu lelfün mew, fey aporia meñkukünulelfingün tati kürus tañi ina trekaleael ta Jesus mew. 27 Rume fentren che ka rume fentren domo inaniefi ta Jesus. Ina wirarküley ñi ngüman engün fente ñi weñangkülen Jesus mew. 28 Welu Jesus adkintueyew engün, fey feypieyew:\n—Jerusalen tuwchi pu domo, ngümakilmün iñche mew. Eymün may kisutu ngümayewmün ka tamün pu püñeñ mew, 29 küpalelu am ta antü ñi feypingeael tüfachi dungu: ‘Sakinngeay tati niepüñeñkenochi domo ka ti moyolpüñeñkenochi moyo.’ 30 Feymew ti pu che feypiafi tati fütrake külleg:\n‘¡Tranarupamün iñchiñ taiñ wente mew!’\nKa ti pu wingkul: ‘¡Ellkantukumuiñ!’† Osea 10.8.\n31 Fey kom tüfachi dungu femle engün iñche mew ti karü mamüll reke felelu, welu ¿chumay engün chey eymün mew tati angken mamüll reke felelu?\n32 Ka yeniengerkey ta epu wentru rume wesa mongenngelu ñi langümngeael kiñentrür ta Jesus engün. 33 Feymew puwlu engün ti lelfün mew, Foro Longko (Kalafera) pingelu, Jesus wente elkünungey ti kürus mew ka ti epu wesa mongenngechi wentru, kiñe Jesus ñi man püle elngey kangelu wele püle.\n34 Feymew Jesus feypi: “Chaw, lelituñmakefilnge ñi yafkan ta tüfa engün. Kimlay engün tañi femmeken.”‡ Kiñeke kuyfi wirin mew ngelay tüfachi dungu: “Chaw, lelituñmakefilnge ñi yafkan ta tüfa engün. Kimlay engün tañi femmeken”.\nFey ti pu soltaw suertiafi Jesus ñi tukukeelchi takuwün femngechi tañi nüafiel chuchi rume ta kisu engün legtu tripale.§ Salmo 22.18. 35 Fey ti pu che adkintulepuyngün ka ti pu awtoridad ayentukaniefi engün ta Jesus, feypilen mew:\n—Ti kakelu pu che montulfi, welu fewla kisutu montuluwpe rüf mew Ngünechen ñi Cristongele ka kisu ti Dullinngele.\n36 Fey ti pu soltaw kafey ayentukaniefi ta Jesus, fey fülkontufi engün ñi eluafiel ti kümenochi wesa kotrü pulku, 37 feypilen mew:\n—Tati pu judiu ñi longko ülmenngelmi, eymi kisutu montuluwnge.\n38 Ka mülerkey Jesus ñi wente longko püle kiñe letreru feypilelu griegu, latin ka ebrewdungun mew:\nTÜFA TATI PU JUDIU ÑI LONGKO ÜLMEN.\n39 Fey kiñe ti wentru, yafkafe mongenngelu külafantukulelu ka pültrülelu kürus mew, lukatuniefi ta Jesus:\n—Eymi ta Cristongelmi, kisutu montuluwnge ka iñchiw montulmuyu.\n40 Welu ti kangelu lladkütudungufi ñi kompañ, feypilen mew:\n—¿Eymi llükanielafimi anta Ngünechen? Ka femngechi kutrankawün mew feleymi. 41 Iñchiw ta kutrankamekengeyu rüf dungu mew femngechi tayu kullituael ti wesake dungu tayu femkeel mew, welu tüfachi wentru chem wesa dungu no rume femlay.\n42 Ka femngechi feypi:\n—Jesus, tukulpayaen ta iñche, longko ülmenkületulmi.\n43 Feymew llowdungueyew ta Jesus:\n—Rüf dungu feypieyu. Fachantü müten müleputuayu eymi iñchiw tati küme rumel mülewe mew.\n(Matew 27.45-56; Marku 15.33-41; Juan 19.28-30)\n44 Fey dew rangiantülu, küla ora rupachi antü mew dumiñmarkey ta kom mapu. 45 Fey ti antü dumiñnagi ka ti rünge kortina ngillatuwe ruka mew mülelu rangi wichafnagi. 46 Feymew Jesus newentu wirari ka feypi:\n—Chaw, eymi mew chalintukuan tañi püllü.* Salmo 31.5.\nFey dew feypilu, aftukuy ñi neyen.\n47 Fey ti Roma tuwchi kapitan, pefilu ñi femngechi rupan feytichi dungu, püramyefi ta Ngünechen feypilen mew:\n—Rüf dungu mew tüfachi wentru chem yafkan rume nierkelafuy.\n48 Fey kom ti pu che trawüluwkülepulu tüye mew, pefilu engün ñi femngechi rupan kom tüfachi dungu, wiñomeyngün küfüngkanierpatuy ñi rüku ñi weñangkün mew. 49 Welu Jesus ñi kimelchi pu che ka ti pu domo tañi inapaetew Galilea mapu mew, mülewey engün tüye mew, adkintuniefi engün alü kamapu kom tüyechi dungu.\n(Matew 27.57-61; Marku 15.42-47; Juan 19.38-42)\n50 Mülerkey kiñe küme piwkengechi wentru ka nor mongenngelu, Jose pingelu. Arimatea tuwünche, kiñe waria tati mülelu ta Judea mapu mew. Fey kisu koneltulerkey ti longkolechi pu judiu ñi trawün mew. 51 Jose maneluwkülerkey Ngünechen ñi werküaelchi longko ülmenngealu mew. Fey kisu newe küme duamürkelay ñi rakiduam mew tañi femün mew ti longkolechi pu judiu. 52 Fey amuy ñi dungumeafiel ta Pilato tañi “elutuen Jesus ñi kuerpu” ñi piafiel. 53 Rupan nagümtufilu ta kürus mew, fey iwüdüfi kiñe lif küme safana mew ka tukukünumefi kiñe we rüngan lolo mew, tati chengke kura mew mülelu, chew petu rüngalngekelay kiñe la no rume. 54 Feychi ta pepikawün antü ürke tañi üngümngekeel tati ürkütun antü, fey tüfachi antü epe llitulerkey dewma.\n55 Fey ti pu domo küpalu Jesus engün tuwlu Galilea mapu mew, fey amuyngün ka pemefingün ti rüngan lolo ka inaduammefingün chumngechi ñi tukukünumengen tati kuerpu. 56 Fey akutulu engün ñi ruka mew, dewmapatuy ti perfume ka ti poma. Fey ti pu domo kansatuy engün tati ürkütun antü mew, chumngechi feypiley ta Ngünechen ñi werkün dungu.\n*23:17 Kiñeke kuyfi wirin mew ngelay versu 17.\n†23:30 Osea 10.8.\n‡23:34 Kiñeke kuyfi wirin mew ngelay tüfachi dungu: “Chaw, lelituñmakefilnge ñi yafkan ta tüfa engün. Kimlay engün tañi femmeken”.\n§23:34 Salmo 22.18.\n*23:46 Salmo 31.5.


Kiñe chillkatun Biblia mu, ¿chem dungu rupakey? | Doy ñi ramtungekeel\nPAPELTUAFUYMI afrikáans albanés alemán amárico armenio armenio occidental asamés azerí azerí (alfabeto cirílico) bajo alemán bashkir bassa de camerún batako toba becol bengalí birmano bislama bosnio boulou búlgaro cabilé camboyano catalán cebuano checo chichewa chin haka chino mandarín (simplificado) chino mandarín (tradicional) chitonga chitumbuka chol chuvash cibemba cingalés citonga congo coreano criollo haitiano criollo mauriciano croata dangme danés dehu digor edo efik endebele endebele de Zimbabue endonga enzema eslovaco esloveno español estonio ewé fanti feroés finlandés fiyiano francés ga gallego galés garífuna georgiano griego groenlandés guaraní gujarati gun hausa hebreo hiligaynon hindi holandés húngaro iban ibo ilocano indonesio inglés ishan islandés isoko italiano itsekiri japonés kabiye kannada kaonde kayin sgaw kazajo kikamba kikongo kiluba kimbundu kiniaruanda kirguís kirundi kisi kisonge konkani (alfabeto latino) krío kurdo kurdo kurmanyí del Cáucaso kwangalí kwanyama lamba letón lingala lituano macedonio malayo malayálam malgache maltés mam mambue-lungu mapudungun maratí maya mazateco de Huautla mendé mixe mongol more nepalés ngäbere (o guaymí) noruego náhuatl de guerrero náhuatl de la huasteca náhuatl del centro náhuatl del norte de puebla oromo osético pangasinán panjabí papiamento de aruba papiamento de curazao persa pidgin de las islas salomón polaco portugués purépecha quechua ayacuchano quechua boliviano quechua cuzqueño rarotongués rumano ruso samoano sango sena serbio serbio (alfabeto latino) sesoto de Lesoto setsuana shona suajili suajili del congo suati sueco sundanés tagalo tahitiano tai tamil tankarana tayik telugu tetun dili tigriña tivo tlapaneco tojolabal tok pisin tongano totonaco tseltal tsonga tsotsil turco turcomano twi tártaro ucraniano uhobo uigur (alfabeto cirílico) umbundú urdu uzbeko valenciano vascuence vendal vezo vietnamita wallisiano xhosa yoruba zapoteco de lachiguiri zapoteco del istmo zulú árabe ñanya ñemba\nKiñe chillkatun Biblia mu, ¿chem dungu rupakey?\nPu Dungukelu Iney Ngen Jewba tañi chillkatun Biblia mu wiñoldungukey fillke ramtun. Kiñeke tüfa:\n¿Iney am ta Ngünechen?\n¿Duamniepeeiñmu may Chaw Ngünechen?\n¿Chumngechi yafültukuafun tañi kurewen-ngen?\n¿Chumngechi ayüwküleafun iñche?\nFewla wiñoldunguaiñ tati doy ñi ramtungekeel taiñ chillkatun Biblia mu.\n¿Chumngechi adümkeiñ tati chillkatun?\nNgüneduamkeiñ Biblia tañi kimeltun. Kiñeke mu ngüneduamfiel ti dungu “Ngünechen” kam “kurewen-ngen” ka kintukeiñ fillke versikulo ñi kimeltuetew tüfa. Ka trürümkefiyiñ kom feychi versikulo, fey kimaiñ chem pin ta Biblia, femliyiñ müten tüfa, Biblia wiñoldunguaeiñmew taiñ ramtun.\nTi lifru Tati Biblia ñi rüf kimeltukeel kellukeeiñmu taiñ chillkatual ta Biblia. Tüfachi lifru kimeltukeeiñmu Biblia ñi feypilen Ngünechen mu, Jesu mu, ti küpalechi antü mu, ka fillke dungu.\n¿Tunte fali ti chillkatun? Ti chillkatun ka tati papil taiñ wülkeel kofrangekelay.\n¿Tunteñmayafuy ti chillkatun Biblia? Kiñeke che chillkatuyngün epe 1 ora. Welu eymi dulliafuymi tunteñmayay tami chillkatuafiel ti Biblia.\nAyüli tañi chillkatual Biblia, ¿chem rupayay? Ayülmi tami chillkatual Biblia, kiñe Dungukelu Iney Ngen Jewba pemeafeymu chew ka chem ora tami ayün. Fey pengelafeymu chumngechi chillkatukeiñ Biblia. Ayüwülmalmi tüfa, ti Dungukelu ayüwün mu wiñopemetuafeymu.\nLlowli kiñe chillkatun Biblia, ¿duamfali kiñe Dungukelu Iney Ngen Jewba ngerpual? Femlay, iñchiñ pu Dungukelu Iney Ngen Jewba ayükeiñ taiñ kimeltulelafiel Biblia pu che, ka dikümtukukelaiñ tañi koneltual taiñ religion mu. Welu, kimeltukeiñ Biblia ñi kimeltukeel ka yamniefiyiñ ta che kidu ñi dullial ñi religion (1 Pedro 3:15).\nADKÜNUNGECHI CHILLKATUN BIBLIA MU\n¿Chumngelu am müley tami chillkatual Biblia? (alüchi video)\nBiblia kellukefi pu che ñi kimal falinke ramtun mongen mu, ¿ayüafuymi tami kimafiel?\nKom Mapu püle, tati pu Dungukelu Iney Ngen Jewba kimniengey ñi kullingekenochi chillkatun Biblia ñi wülkeel engün. Pefinge chumngechi femngekey.\nFeypiafuymi chem ora ka chew ayüfuymi tami llowal kiñe kullingenochi chillkatun Biblia mu.\n¿Chem duamfalngey ñi kimafiel Biblia?


Matew 8 ARNNT - Fey Jesus nagpatulu tati wingkul mew, - Bible Search\nMatew 7 Matew 9\nJesus tremolfi kiñe tati lepra kutran nielu\n(Marku 1.40-45; Luka 5.12-16)\n1Fey Jesus nagpatulu tati wingkul mew, rume fentren che inaeyew. 2Feymew fülkontueyew kiñe kutrankülechi wentru nielu lepra kutran,+ fey lukunagpay kisu ñi fül mew ka feypieyew:\n—Ñidol, pifulmi, tremoltuafen tañi kutran mew.\n3Fey Jesus nüfi ti kutran ñi kuwü mew, fey feypifi:\nPichin mew müten, tati niekelu lepra kutran tremolewetuy ñi kutran mew. 4Feymew Jesus feypikünufi ti wentru:\n—Feypiaeyu, iney no rume feypilayafimi tüfachi dungu. Amunge, pewfaluwmenge tati saserdote mew müten, ka yenge ta ofrenda Moyse tañi feypikünuel ñi femael ta che, femngechi tañi kimael kom che tami dew tremolewetun tati kutran mew.\n(Luka 7.1-10; Juan 4.43-54)\n5Jesus ta konpulu Kapernaum waria mew, kiñe Roma tuwchi kapitan+ fülkontueyew tañi “füreneen” ñi piaetew. 6Fey feypieyew:\n—Ñidol, iñche ñi kona müley ruka mew, rume kutranküley, pepi nengümlay rume.\n7Fey Jesus llowdungufi ti kapitan:\n—Amuan tañi tremolafiel.\n8Fey tati kapitan llowdunguy:\n—Ñidol, Ñidol, küpakilnge. Rume yamnieeyu tami konpuael iñche ñi ruka mew. Iñche ta Roma tuwünche. Fey eymi werkülmi müten, iñche tañi kona tremoltuay. 9Iñche ta ka femngechi müley tañi werkünieetew, ka iñche ta nien soltaw tañi werkükeel. Feypifiyüm kiñeke soltaw ñi amuael, amukey. Fey feypifiyüm kangelu ñi küpayael, küpakey. Ka werküfiyüm tañi kona tañi chem chumael rume, fey femkey.\n10Jesus allkülu tüfachi dungu afmatulewey, fey feypifi ti pu che ñi inanieetew:\n—Rüf dungu feypiwayiñ iney no rume ngelay israelche mew fente feyentulelu tüfachi wentru reke. 11Feypiwayiñ fentren che ñi küpayael tripawe antü püle ka konwe antü püle, ka anüay ñi iyael Abraam, Isaak ka Jakob engün Ngünechen tañi ülmen mülewe mew, 12welu tati pu che mülefalfel tati ülmen mülewe mew, wemünentungeay wekuntu tati fütra dumiñ mew, chew tañi ngümayam ka kütrüram engün tañi foro.\n13Feymew müten Jesus feypifi tati kapitan:\n—Amutunge tami ruka mew. Felepe kom chumngechi tami feyentun.\nFeychi lelen mew müten tañi kona tremolewetuy.\nJesus tremolyey fentren pu kutran\n(Marku 1.29-34; Luka 4.38-41)\n14Jesus amuy Pedro ñi ruka mew, feymew pepufi Pedro tañi llalla ngütantuluwkülelu, aling kutrankülelu am. 15Jesus nüñmapufi tañi kuwü ti kuse, fey ti kuse mongetuy. Feymew Pedro tañi llalla witratuy, fey eluwi ñi poyeafiel ta Jesus.\n16Fey punlu, yelelngey ta Jesus fentren che kontunieetew weküfü, fey kisu ñi dungun mew müten werküfi ñi tripayael tati pu weküfü. Ka femngechi tremolyefi kakelu pu kutran. 17Fey tüfa famngechi femi ñi mupiael tañi kimelkünuel tati pelon wentru Isaia, feychi feypilu:\n“Kisu kutrantupiwkey iñchiñ tati pu kutrankawkülelu mew,\nfey tremoltueiñmew taiñ kutran mew.”+\nTati pu che ayülu ñi inayafiel ta Jesus\n18Jesus pefilu ti pu che tañi walloñmanieetew, werküy tañi nolngeael ta nome pichi lafken. 19Feymew fülkontueyew kiñe kimeltukelu Moyse tañi ley dungu, fey feypieyew:\n—Kimeltufe, ayülen tami inayafiel chew püle rume amulmi.\n20Fey Jesus llowdungufi ti wentru:\n—Tati pu ngürü niey engün ta lolo ka tati pu üñüm niey engün ñi dañe, welu tati Wentrukünuwpalu+ nielay chew tañi küme kansatuam.\n21Fey kiñe tati allkütuyawülkefilu, feypirkeeyew ta Jesus:\n22Feymew Jesus llowdungufi ti wentru:\n—Eymi inaen, fey elkünufinge tati pu che la reke felelu ñi rüngalafiel tati pu la.\nJesus tüngümnagümfi tati kürüf ka ti rew lafken\n(Marku 4.35-41; Luka 8.22-25)\n23Jesus konpuy kiñe farku mew, fey ñi pu disipulu kompañeyew. 24Feymew ti lafken mew triparumey kiñe fütra kürüf, fey rume newentu ingafpüramekey ti rew tati farku mew, welu Jesus umawturkey. 25Feymew tañi pu disipulu amuy ñi trepelmeaetew, fey feypimengey:\n—¡Ñidol, montulmuiñ! ¡Petu llañnagiyiñ!\n26Fey kisu llowdunguy:\n—¿Chumngelu anta fente llükaymün? ¡Müna pichin mupiltun nieymün ta eymün!\nFeymew feypikünulu, witrapüray, fey werküfi tati kürüf ka ti rew lafken ñi tüngnagael. Feymew ti kürüf ka ti rew lafken tüngkülewetuy. 27Fey kisu engün, afmatulen welukonkechi ramtuwi engün: “¿Iney ürke am tüfachi wentru, kürüf ka ti rew lafken kütu ta müngeltueyew?”\nGadara wentru kontunieetew fentren weküfü\n(Marku 5.1-20; Luka 8.26-39)\n28Feymew Jesus puwlu nometu pichi lafken, Gadara mapu mew, epu wentru konweküfülelu tripay engu eltun mew, fey fülkontupueyew ta kisu engu. Rume kuñiwünngerkefuy engu, fey iney rume rupakerkelay fülpüle chew ñi mülemum ta kisu engu. 29Fey eluwi engu ñi wirarün:\n—¡Kontumupakeliyiñ, Ngünechen ñi Fotüm! ¿Küpaymi anta faw tami kutrankamuafiel petu tañi puwnon tati medin antü? ―pi engu.\n30Fülpüle tüfey mew mülerkey fentren sañwe ütayawlu, 31fey llellipueyew ti pu weküfü:\n—Wemünentumuliyiñ, elumuiñ taiñ konpuael tüfeychi pu sañwe mew.\n32Fey Jesus feypifi ti pu weküfü:\nFey tati pu weküfü tripatuy tati epu wentru mew, fey konpuy engün tati pu sañwe mew. Fey pichin mew kom tati pu sañwe tuwi ñi lefmawün, fey lefkonpuy engün ti pichi lafken mew. Fey tüfey mew kom ürfipuy engün.\n33Tati pu kuydakefilu tati pu sañwe, tripay engün ñi lefmawün, fey puwlu waria mew nütramkapuy engün femngechi dungu ñi rupan, ka ñi küme feletun tati konweküfülekechi epu wentru. 34Feymew kom ti pu che mülelu ti waria mew tripapay engün, fey akuy chew ñi mülemum ta Jesus. Fey pefilu engün, llellipufi ñi tripatuael feychi lof mapu mew.


Petu taiñ üngümkülen, maneluwaiñ Ngünechen mu\n¿Tunteñma üngümküleymi ñi akual Jewba tañi Gobierno? Wedake dungu rupaliyiñ rume, ¿maneluwkepeiñ may Ngünechen mu? (Rom 8:25). Kiñeke kristiano üdeeyew pu che, wedalkangeyngün, aneltungeyngün ñi langümngeal ka karseltukungeyngün. Kakelu müna kutranküleyngün kam füchayngün.\nFey wedake dungu rupaliyiñ, ¿chumafuiñ taiñ üngümküleal ka newentuleal? Papeltuafiyiñ ti Biblia ka rakiduamaiñ taiñ papeltuel mu, femngechi doy maneluwaiñ Jewba mu. Kafey piwkentukuafiyiñ “tati fütra küme ayüwün Ngünechen taiñ eluaetew” (2Ko 4:16-18; Eb 12:2). Ngillatuafiyiñ ta Jewba taiñ eluaetew ñi newen, femngechi newenküleaiñ (Lk 11:10, 13; Eb 5:7). Feymu ñochi duam mu ka ayüwün mu, üngümküleaiñ. Taiñ Wenu Chaw kelluaeiñmu taiñ femal tüfa (Kol 1:11, 12).\nPEFINGE TI VIDEO MÜLEY TAIÑ LEFAEL AFELUWNON MU: KÜME MANELUWKÜLEAIÑ WEWAEL TI KULLITUN, KA WIÑOLDUNGUNGE TI MÜLEYECHI RAMTUN:\n¿Chem wedake dungu ruparumeafuy taiñ mongen mu? (Ec 9:11).\nTi llellipun, ¿chumngechi kelluafeiñmu chaftuafiel wedake dungu?\nPepi küdawelnofiliyiñ ta Jewba chumngechi taiñ femkefel kuyfi mu, ¿chumngelu rakiduamafuiñ taiñ femafel?\nPiwkentukuafimi tami kullitun.\n¿Chem kelluafeymu tami wewal ti kullitun?\nKiñe che rupale wedake dungu mu, ¿chumafuymi tami kelluafiel kidu ka tañi pu che?\nYafültukuafimi ka trürümlayafimi kakelu che mu.\nNgillatuñmanieafimi, ka mür eymu ngillatuafuymu.\nPepikalelafimi iyael, ka duamfalngele ñi femngeal kiñe küdaw tañi ruka mu, kelluafimi.


¿Iney (iñi) am ta Jesukristo? | Kümeke dungu | Mapudungun\n1. ¿Chew küpay Jesu?\n¿Chumgelu (chemu) fillke che, keyü pichike che, ayükeyngün ñi nütramkayafiel Jesu engün? (MATEW 11:29; MARKU 10:13-16)\nJesu trürlay kakelu che mew, kidu kiñe werken püllü ngekefuy petu ñi küpanon tüfachi mapu mew (Juan 8:23). Tañi wüne dewmael ta Dio, ka kelluy ñi dewmayal itrokom kakelu dungu. Dio ñi “kiñen fotüm” feypi ta Biblia, Jewba am kidu tañi dewmafiel (Juan 1:14, 18). Ka feypingekey “Dungun”, feyta yeniekelu am Chaw ñi dungu. Chillkatunge Proverbios 8:22, 23, 30, ka Juan 1:2, 3, 10.\n2. ¿Chumgelu (chemu) küpay Jesu tüfachi Mapu mew?\nDio werküfi ñi fotüm Mapu mew, feymu lle rulpafi tañi mongen tüfa Maria tañi küdiñ mew, kiñe Judiw üllcha domo petu kimnolu wentru. Fey mu, Jesu nielay kiñe chaw, wentru reke (Luka 1:30-35). Jesu küpay küla duam mu: 1) kimeltual ti rüf dungu Dio mu, 2) kimeltueiñmew chumgechi femal Dio ñi piel, chumgechi femi kidu iñchiñ ka femaiñ, rupaliyiñ rume wedake dungu, ka 3) wüli ñi enkañgenochi mongen, kiñe “montulchen” mu. Chillkatunge Marku 10:45.\n3. ¿Chumgelu (chemu) duamnieyiñ kiñe montulchen?\nKullile ñi montulafiel kiñe che ñi mongen, fey ta kiñe montulchen (Éxodo 21:29, 30). Ti lan ka füchan koneltukelafuy Dio ñi rakiduam tati pu che mu. Kimnieyiñ tüfa, Jewba am kimelfi Adan: “Yafkalmi —ka dungu mu, feyentunolmi—, layaymi”. Feymu lle, yafkanofule Adan, turpu lalayafuy (Génesis 2:16, 17; 5:5). Chumgechi pikey ta Biblia, “müley” lan dungu tüfachi mapu Adan ñi duam mu. Ka dungu mu, Adan elufi ñi pu yall ti yafkan, femgechi kondenafi ñi layal engün. Fey mew kom iñchiñ duamnieyiñ kiñe montulchen. Chillkatunge Romanu 5:12, ka 6:23.\n¿Iney (iñi) am kulliafuy feychi montulchen, ka montulaeiñmew lan mu? Lalu iñchiñ, kulliyiñ kiduke ñi yafkan mu. Enkañ-ngeyiñ, iney (iñi) no rume kullilayafuy kakelu ñi yafkan mu. Chillkatunge Salmo 49:7-9.\n4. ¿Chumgelu (chemu) lay Jesu?\nJesu enkañ-ngen nielay, ka turpu yafkakelay, fey mew kangey iñchiñ mu. Feymu lle lalay kidu ñi yafkan mu, welu may ñi kulliafiel kakelu che ñi yafkan mu. Dio pengeli ñi rume piwkeyeniefiel ta che, ñi werküfiel tañi Fotüm ñi layal iñchiñ mu. Kafey Jesu pengeli piwkeyeeiñmew feyentufilu ñi Chaw, ka wüli ñi mongen taiñ montuletew ti yafkan ka lan dungu mu. Chillkatunge Juan 3:16, ka Romanu 5:18, 19.\nPefinge ti video ¿Chumngelu lay Jesus?\n5. Famülke mew, ¿chumekey Jesu?\nJesu mülepalu tüfachi Mapu mongeli kutran, wiñomongeltufi la, ka kellufi kutrankawkülechi che, femgechi pengeli ñi femal, Dio ñi nor pu kona küpalechi antü mu (Matew 15:30, 31; Juan 5:28). Lalu Jesu, Dio mongeltueyew, ka wiño elutufi ñi mongen kiñe werken püllü reke, wenu mu (1 Pedro 3:18). Fey mu wüla, Jesu üngümkülekefuy tañi Chaw ñi man püle mew, femkünule wüla Jewba ñi eluñmayafiel tañi ngünenieal tüfachi Mapu mew (Ebrew 10:12, 13). Famülke mew, Jesu ngüneniey wenu mu, ka ñi pu inaniekeetew kimeltumekey feychi küme dungu kom mapu püle. Chillkatunge Daniel 7:13, 14, ka Matew 24:14.\nPichilewey antü, Jesu püneay tüfachi pepiluwün ñi elungeetew Dio, ñi apümkayal kom kutrankawün, ka kom kutrankalmekelu. Itrokom pu nielu mupiltun Jesu mu ka feyentukelu, ayüngechi müleay tüfachi Mapu mew, kiñe küme rumel mülewe ngetualu. Chillkatunge Salmo 37:9-11.


Ngünechen ñi Küme Dungu 1 Timotew 5\nChumngechi taiñ trokituafiel tati pu feyentuleyelu\n1 Ngelay tami wesa lladkütudunguafiel tati pu putrem che. Tami femafel, ngülamfinge kisu tami chaw reke. Ka küme dungufinge tati pu wecheke wentru kisu tami peñi reke. 2 Tati pu kuseke püllü yamnieafimi kisu tami ñuke reke. Ka tati pu üllchake domo, kisu tami deya reke trokiafimi kom küme lif piwke mew.\n3 Kellufinge tati pu lantu domo nienolu iney no rume tañi kelluaetew. 4 Welu kiñe lantu domo niele püñeñ kam kuku, fey engün ta wünelu mew feley ñi rakiduamael tañi kelluafiel kisu ñi reñmangen mew, femngechi ñi wiñomañumtuael piwkeyen mew kisu engün ñi fütakeche, tüfa femngechi am kümelu ka tutengekey ta Ngünechen. 5 Tati rüf mew kisulewechi lantu domo, feley ñi maneluwküleael Ngünechen mew ka ñi llellipuleael, ka ñi rumel ngillatuleael antü ka pun. 6 Welu tati pu lantu domo wesa femmekekelu tañi ayüelchi dungu mew, fey ta laley reke ñi mongen mew. 7 Fey tüfa famngechi werküaymi tüfachi dungu, femngechi tañi nieael engün küme lif mongen. 8 Iney rume ta kisutu ngüneduamuwnole, ka inaduamnole kisu tañi rukañmanieelchi pu reñma, fey ta llumumaniey tañi mupiltun ka doyelküley tati pu feyentulenolu mew.\n9 Tati rakin pu lantu domo ñi trokiñ üy mew feley tañi wirikonküleael tati nielu doy kayu mari tripantu müten ka tati kiñe füta müten niekelu. 10 Feley ñi kimniengeael tati kümeke dungu ñi femkeel mew: ñi küme tremümyen ñi pu püñeñ, ka ñi küme piwketukefiel ti akuyekelu kisu ñi ruka mew, ñi küchanamunkefiel ti pu feyentulelu ka ñi kellukefiel ti kutrankawküleyelu. Femngechi tati, ñi newentuleken tañi femael kom fill kümeke fürenechen.\n11 Welu rakin tukukefilnge tati pu lantu domo doy üllchadomolelu, fey am kisu ñi doy ayütuelchi dungu famentukeetew ta Cristo mew, fey ka wiñome küpa fütangetukey engün, 12 fey yafkaluwtukey engün ñi yamwetunon mew tañi wüldungukünukeel. 13 Ka femngechi kom ruka mew rupakey engün, ka chofüngewekey engün. Ka chofü no müten, ka amul dunguyechekey ka itrofill dungu mew deypüntukuwkiyawkey ka nütramkayawülkey ti ayüfalnochi wesake dungu. 14 Feymew ayülen tati üllchadomoleyechi pu lantu ñi fütangetuael engün, ñi nietuael engün ta püñeñ, ka ñi dapinieael ñi ruka femngechi ñi elunoafiel ñi entuüñfilaetew tati pu feyentulenolu. 15 Kiñekentu ti pu lantu domo am dew famentuwtulu Ñidol ñi dungu mew, fey inantukefi engün ta weküfü ñi ngünen.\n16 Kiñe feyentulechi wentru kam domo* Kiñeke kuyfi wirin mew feypiley: “kiñe feyentulechi che”. niele kiñe lantu domo ñi reñmache mew, feley ñi kellunieafiel, femngechi tañi kellunienoaetew tati trokiñ feyentulechi pu che. Feymew tati trokiñ feyentulelu kelluafi tati lantu domo tati rüf mew nienolu iney no rume tañi kelluaetew.\n17 Tati longkolechi pu wentru, küme adniefilu tati trokiñ feyentulelu, feley tañi doyelchi kelluntukuniengeael chem rume tañi duamtuel engün tati dew eluwkülelu tañi wewpiael ka ñi kimeltucheael müngell. 18 Fey Wirin Chillka am ta feypilelu: “Wilal tukulel-layafimi tati trillakechi mansun”.† Deuteronomio 25.4. Ka feypiley: “Tati küdawfe koneltuley tañi kullingeael ñi küdaw mew”. 19 Duamkünukefilnge ta iney rume dalluntukufile kiñe longkolelu Ngünechen ñi trokiñ feyentulelu mew, ngenole epu kam küla che kiñewalu ñi dalluntukun.\n20 Welu tati pu che amulele ñi yafkameken, feley ta rangi pu che ñi katrütudungungeael, femngechi ti kakelu pu che ñi llükaluwküleael engün kay.\n21 Feypiaeyu Ngünechen ñi adkiñ mew, ka Jesucristo mew ka ti dullin pu werken püllü ñi adkiñ mew, tami inanieael tüfachi nor dungu ka iney no rume tami dullintunoafiel ka tami doy sakinoafiel rume kiñeke che müten. 22 Fampuwülelkefilnge tami kuwü ta iney no rume ñi longko mew petu tami küme ngüneduamnofiel, femngechi tami keyükonnoael ta kakelu ñi yafkan mew. Famentuwkülenge kom wesake dungu mew. 23 Fey kutran pütra mekekakelu am ta eymi, pütokokilnge ta re ko müten, welu pulku may ta pichike putuaymi. 24 Kiñeke che tañi yafkan ta fente küme kimfalkey petu tañi amunon engün ta kuisio mew, welu kiñeke yafkan ta rupaleyechi antü mew wüla kimfalkey. 25 Ka femngechi müten, tati kümeke femün fente küme kimfalkey. Fey tüye tati pekenoel, ngelay tañi rumel ellkaleael.\n*5:16 Kiñeke kuyfi wirin mew feypiley: “kiñe feyentulechi che”.\n†5:18 Deuteronomio 25.4.


Presentación - wpd-chile.com\nwpd ñi küdaw\nwpd Tüfachi mapu mew\nwpd Fill mapu mew\nKürüfnewen parke Malleko\nKürüfnewen Parke negrete\nKürüfnewen parke Lomas de Dukeko\nUsted está aqui: Iñchiñ > Presentación\nwpd Chile mew, iñchiñ ta subsidiariongeyiñ aleman trokiñ wpd mew ka nülafiyiñ ta iñ oficina Santiago waria mew, 2009 tripantu mew.\nDewmakefiyiñ ka küdawkefiyiñ parke eoliko onshore (Kurüf newen küdawkelu), mapu mew. Küpa kelluayiñ dewmaleafiyiñ lif newen chile mapu mew, ka fey kimeluayiñ kom pu che tüfachi mapu mew chumngelu ti Lif küruf newen doy falichi ngey.\nTi WPD trokiñ, ñidol ngey ti alemán kürüf newen merkado mew ka niey küla troy: Deutsche Windtechnik, wpd think energu ka wpd windmanager. Fantepu mew, niey epe epu warangka küdawtufe fill mapu mew.\n(Europa, Asia ka Amerika) fey ta 2.200 kürüfnewentupeyüm dewmakefi lif newen fill mapu mew. Ti doy falichi ruka wpd mew, müley Bremen waria, Alemania mapu mew ka “Choyungey” 1996 tripantu mew. Fengechi, ñidolngeyiñ kürufnewen mew. Onshore mew ka offshore mew ka fey.\nTaiñ adküdaw niey 11 troy, fey ta kelluael ka newenküdaw (proyekto pingelu) yechin, af mew. Petun ñi winufkulem ka fey.\nTa iñ kimün kürüfnewen mew, müna falichi ngey ka feymew ti ñidolngeyiñ. Lef küdawkeyiñ winufkuleal ka küdaw mew tüfachi mapu mew mülelu. Ka fey Müna yamümkefiyiñ ta itrofillmongen.\nwpd chile reke, suscribitukeyiñ Politika Estado de Chile newen 2050 mew, iñchiñ ta falichi troy, Chile trokiñ wüchurwe newen mew. Troyngeyiñ ta Kamara Chileno alemana komercio ka Küdaw mew (CAMCHAL) Accion empresas mew tryngeyiñ ka fey.\nwpd ChileAugusto Leguía Sur 160, of 32\nT: +56 2 2752 0570


Tati Kiñewkülechi Ngünenielu ñi karta | Papeltual ka kimeltucheal | Mapudungun\n‘Feley eymün tamün kimeltuchefengeal’ (Eb. 5:12). ¡Feley llemay! Jewba fey tati doy küme Kimeltuchefe ñi mülen. Fey mangelkeeiñmew taiñ kimeltucheal kidu mu. Kimeltucheal familia mu, ti trawünche kam amuldungun mew, kom tüfa kiñe falin küdaw taiñ elfalkünuletew Jewba. Feymu, ¿chumafuiñ taiñ küme kimeltucheal?\nApostol Pablo feypieiñmu taiñ chumal. Ngüneduamnge chem ñi wirintukulelfiel ta Timotew: “Newentulenge tami chillkatuafiel ti trawün che mew tati Wirin Chillka, tami yafültukuafiel ka tami kimeltuafiel tati pu peñi ka lamngen engün”. Fey ka feypi: “Femülmi, kisutu ta montuluwaymi ka femngechi montuay tüfey engün tami allkütukeetewchi pu che” (1 Tim. 4:13, 16). Ti werkün dungu tami kimeltukeel montulchekey. Feymu fente falin-ngey tami yafüluwal, femngechi tami doy küme papeltual ka kimeltucheal. Tüfachi wirin chillka kelluaeymu tami femal tüfa. Inaduamaiñ kiñeke dungu ñi nieel:\nKom kimeltun mew wirikonküley kiñe texto. Tüfa nüwküley feychi kimeltun mu ka pengelafuy chumngechi kiñeke che kuyfi mu inafingün tüfa.\nFillke kümeke ngülam nüwküley feychi kimeltun mu taiñ chillkatumeken.\nPengeli kümeke ngülam taiñ inayafiel amuldunguliyiñ, wiñopemetufiliyiñ kam kimeltulelfiliyiñ ta Biblia kiñe che. Fentren kakelu ngülam tüfachi wirin chillka mew ka inayafuiñ taiñ kimeltual trawünche mu.\nJewba fey tati doy fütra Kimeltuchefe (Is. 30:20). Tüfachi wirin chillka kelluaeymu tami adümuwal, femngechi tami doy küme papeltual ka kimeltucheal. Welu longkontukunge, Jewba mew küpay taiñ kimeltukeel ka kidu püllentukupakefi pu che tañi trokiñche mu (Juan 6:44). Feymu llemay, llellipufinge ta Jewba tami eluaetew ñi newen. Eluwkülenge tami kimeltucheal Biblia mu. Feypilayaymi eymi tami rakiduam, doy may kelluafimi pu che tañi kimal chem rakiduamkey Jewba. Yafüluwnge kelluafiel tami pu allkütukeetew, femngechi ñi doy piwkeyeafiel engün ta Chaw Ngünechen.\nChaw Dios mangeleymu tami wülal kiñe falin werkün dungu. Ngelay doy falin-ngechi dungu ñi wülngeal. Maneluwülmi “Ngünechen tañi elukeetewchi newen mew”, küme tripayay tami küdaw (1 Ped. 4:11).\nTamün pu chaf kimeltuchefe,\nTati Kiñewkülechi Ngünenielu pu Dungukelu Iney Ngen Jewba mew\nPapeltual ka kimeltucheal: Tati Kiñewkülechi Ngünenielu ñi karta


Fill ramtugeken zugu – INDH\nFill ramtugeken zugu\nInicio > Fill ramtugeken zugu\nFey ta chi trokin azelkan ka inakellukelu che ñi mogen\n¿Chem am ta tüfachi trokin azelkan ka inakellukelu che ñi mogen?\nFey ta chi trokin azelkan ka inakellukelu che ñi mogen. kiñe trokin nentugelu kiñe ley mew epu waranka melipataka kechu, fey ta mew azelkageael ka ñi awükagenuam pu che ñi mogen itxokom zugu mew ka kom ti pu che mülelu Chile pigetuchi mapu mew. Fey ta chi txokin nüwkülelay fey ti wünen külechi wentxu ka txipa azelkawün mew, ka kake txokin chew am nentugekey fey ti chi leyes kam fey ti günenielu fey ta chi pu azelkan, welu tüfa chi txokin llowkey rang chumechi kake txokin llowkelu welu tüfa kisu azümüwküley pigekey.\n¿Chumkey am tüfa chi txokin INDH?\nFey ta chi kake azelkawün ley mew epu waranka melipataka kechu, chew am txipay ka azümkagey tüfachi txokin, elugey kiñe zugu kam zuam:\nKelluntukuael ka ñi nentuael fey ti kimeltun zugu nüwkülelu fey ta chi azelkawün chumechi am zoy azafüy ñi mogen pu che mülelu faw.\nNentuael kiñe zugu chew am küzawgeafiel kimgeael fillpüle fey ta chi azelkawün chumechi am zoy azafüy ñi mogel ta che : fey mew txipay kiñe zugu azümkawal tüfachi zugu mew ka chew fey ti chi pu chillkatulelu ñi konael fey ta mew ñi chillkatun , ka fey ta chi zakingekechi che witxanpüramnielu fey ta chi azelkawün chumechi am zoy azafüy ñi mogen ta che.\nKa femechi ñi kelluntukuael fey ta chi awükagen che mew kam lagümkagen che rupalu füta ke malon mew kam weichan mew kam feyti pu che kimgenulu chew ñi elgen lagümgelu, ka fey ti pu che awükagelu ka fey mew chew am mülelu ta awükan che.\nMüley ñi allmaltuleael chew ta awukamekegen ta che , kiñe zugu chew am pegengekey tüfa , chew am puwuyüm fey ta pu karüke ka soltaw che ka ñi chumekefel ta che: ka femechi fey ti chi pu che güfkükonkülelu ka pegemekey fey ta ka üytün mapu chew am müleyekel awükagen ta che ka txokin che.\nMüley ñi inayegeael ka günezuamgeael chew am txipakey fey ta pu ley nüwkülelu che ñi mogen mew.\nMüley ñi nentual kiñe chillka fill txipantü chew ñi pewfaluwal chumlen che ñi mogen mülen kam mülenun awükanche.\nKa femechi müley ñi nentual kiñe wirintukuan puwal ka mapu chew am llituy tüfachi azkünoafiel fey ta chi che ñi mogen ñi genuam awükan .\nKa müley ñi niafiel fey ti chi wirikan txipalu ti txokin Valech ka fey ti kiñe ka epu txokin colonia dignidad pigelu.\nKa müley ñi llowafiel fey ta chi inaramtuyawfiel pu che azümüwnolu feyta chi zugu mew fey ta chi trokin ñi wülzuguafiel fey ta chi pu che.\n¿Chem az niey feyta chi trokin INDH pigelu?\nÑi küme aznierpuafiel ñi zugu INDH trokituley kechu trokin mew chew tripay fillke zuam kam zugu:\nKiñe troy chew am müley fey ti chi chillkatun ka inaramtukan zugu chew am azniegekey chem am tripayal fey ti chi chillkantukun kiñe tripantü tripayel zugu awükagen kam awükagenun ta che ñi mogen.\nEpu troy fey ta zapilgekeel reke ta che ñi mogen ka fey ta chi pu wirin chumelerpuafel kam zoy küme amulerpuafel ta che ñi mogen awükagenuam ininorume ka feya ta chi az nüwküleael ka mapu ñi zugu mew chew zoy amulniegel fey ta chi zugu. Ka femechi müley ñi azümkayal chumechi am txipayal fillke zugu nüwkülelu ta che ñi mogen mew konküyawkelu ta weza ke zugu mew ka müley ñi inayegeael fey ta chi pu wirin kam chillkantukun azümkawün che ñi mogen.\nKüla txoy chew am azümkagekey reke fey ta chi ragn ka kake zugu chew azkünugekey feyta chi pi che küzawkelu faw ka fey ta chi welliñ zuamyeel chew ñi küzawam egün, ka tüfa mew üytügekey fey ta wünenkülealu fey ta chi trokin mew ka chumten rang ñi zuamyeel kiñe txipantü mew.\nMeli txoy chew am azniegey fey ta chi chillkatun kam kimeltun zugu ka fey ta kake che ñi kimüpuael chem zugu ñi inakonkülen fey ta chi trokin che mew, ka fey ta mew txipay chumechi ampowafiel kom pu chillkatuwe ruka mew kom pu txokiñ che chumechi pu katxipa azniewiegün fey ta pepikawkülelu weichan mew ka awükachekelu fey ta egün müli ñi kimael tüfachi zugu chumechi am zoy chetxokigeael itxokom che.\nKechu txoy fey ta mew azniegi fey ta kom zugu txipayel fey ta chi txokin mew müli küme txipayael ka kom fey ti chi rang ñi küme pünegeael fey ta mew inatuniegey ta fey chi zugu ka femechi fill txipantü txipayey kiñe wirintukun chillka chew am kom wirintukuley chum txipan fey ta chi küzaw, fey küme txipanole fey ta mew feypigey ñi chum txipayafiel ka chumechi am norpuafiel ta zugu. Ka femechi feyta chi troy nüwküley pu wünenkülechi fey ta chi zugu mew fey ta chi kom güneytukelu ñi küme amulen kam femnun itrokom zugu rupakeyel tüfachi trokin mew ka kake mew.\nKayu txoy chew ñi azniegen fey ta chi pu che rupalu weeza zugu mew awukagelu kam nielu weza ke zugu tüfa chi troy mew müli ni nentuael zugu chew ta pu che rupanoael zugu mew, welu fey ti chi rupalu müli zapillgeael reke, müli nentual azümkawün fey ta chi pu che küzawkelu tüfa chi zugu kam nüwkülelu fey ta chi zugu mew niel uta zugu fey ta mew kam wünenkülelu kiñe txoy mew.\nRegle txoy chew am pepikagekey itxokom zugu txipayel fey ta chi txokin mew , chew am pepilkagekey fey ta chi pegelgekeyem ta zugu, tüfa mew txipakey fillke zugu fey ti pu wünenkülelu feypikey ñi txipayael kam femnueael, fey ta chi pepikawün chumlerpuael tüfachi txokin ka chumechi am zoy küme yenerpuafiel ñi küzaw.\nTüfa chi txokin müley kiñe üytün mapu mew, fey ta mew txipayey kom zugu rupakeel fey chi üytün mapu mew fey ñi puwael fey chi wirikan txipakelu fill txipantü ka ñi pegelgeael chumeken fey ta chi txokin fillpüle ka ñi kimeltual chumlen ta che ñi mogen ñi üytün mapu mew ka ñi feypiafiel kake txokin ñi zuamyefiel kiñeke wirin chillka kiñeke zugu mew nüwkülelu che ñi mogen mew ka fey ta mew müli feypiafiel chew ñi awükageken ta che ñi femgenuel ta che ka chumechi am zoy gewenoael fey ta chi inayegen ta che kam awükagen ta che.\n¿Chem am ta fey ti wellin txapümnielu pu chillkantukun zugu INDH (CEDOC)ñi zuam mew?\nFey ta mew txapüm niegey pu chillka txipayegel ka akuyel fey ta chi txokin mew. Faw ta müley chew ti küpa kimlu zugu müli ñi amuel müten, tüfa mew müley chillka faw txipalu ka mapu tuwlu. Fey müley txoy antü chew ñi nülalen lune antü puwüy jueve antü fey llitukey ñi gülagen mari pürapan txoy antü fey puwüy mariküla txoy amulechi antü ka nag antü llituy mari kechu amulechi txoy antü ka puwüy mari regle amulechi txoy antü. Fey küpa güneytufilmi tüfachi az güpafige faw. Ka femechi fey ta chi CEDOCpetu azümkay fey ta chi chilkantukun digital zugu mew chew am pepi nakümgey pu chillka, fey küpa güneytufilmi fey chi zugu güpafige faw.\n¿Chumechi am konpuafün llitulelli tañi küzaw mew kam wechuleli taiñ chillkatun fey ta chi txokin mew?\nKüpa küzawülmi fey ta mew güpafige faw, fey mew peaymi ñi zuamyegen kam femnun ta che.\n¿Chumechi am inche allmalltuafün reke kam inatuzuguafün chumeken fey ta chi pu karü che müleyim malokantun zugu kam txekakantun zugu mew?\nPu che konkülelu faw miawkey egün tüfa chi pu zugu mew chew azkintukey ka güneytukey chumeken ta pu karü che ka awükagele che ka nügele che feyta chi txokin müli ñi afkazi reke miawal fey ta mew, eymi pilmi miawal fey ta chi zugu mew müley tami feypimeael tami zugu fey chi pu txokin che koneltulelu feyta chi zugu mew, fey ta chi txokin mew wirintukuniey chuchi am fey ta chi pu kake che ñi koneltulen fey ta chi zugu mew. Zoy küpa kimnielmi tüfa chi txoy güpafige faw.\n¿Chemu feypigeki fey ta chi txokin INDH kizu azümüwküley ka kizu txoytuniey ñi zuam ka ñi zugu?\nFey ta chi zugu kizu azümüwkülen fey ta chi txokin zoy feyentugeafel ka zoy küme nentual ñi küzaw pigekey yeniefiel fey ta chi küzaw trokin azelkan kakerume kam ka txipa az mogen femechi az nienmu tüfa chi pu txokin fey ta kake txokinkenüntukupalay kake zugu. Ñi rüf nentual ñi küzaw ka ñi zuam fey ta chi INDH kizu niey ñi azümüwün fey mew kizu ta azkünuy chem az nieael feyta chi txokin ka chumechi am nentual ñi pu zugu, ka femechi kizu azümüwün mew niey ñi rang fey mew ka femechi kizu zulliy chew am konael fey ta chi rang, fey mew feypigekelay chem ta ñi chumekeael fey mew kañpüle ta zakigekey reke fey ta llowüy fey ti chizugu txipalu ka mapu fey chi txipantü mew epu waranka mari epu wigka txipantü llowüy feyta chi zugu ñi küme yenien ñi zugu ka ñi zuam.\n¿Iney am wünen küley INDH mew?\nTüfa mew müley kiñe txokin che yenielu tüfa chi zugu fey mew rupakey fillke zugu txipayal faw fey ta chi txokinche mari kiñe geygün, fey ti chi pu che yenieli zugu kam kimniegelu fey ta chi azelkan che ñi mogen ñi zoy genuam awükan kam itxokom che ñi che txokigeael, fey ta chi pu che kayu txipantü mew wünenkülekey fey kizutu üytuwkeyegün iney am zoy wünenkülealu kam chem troy zugu mew niealu kom egün, fey ta chi zoy wünenkülelu fey ta yeniekey ta kom zugu, azkünüwün, llowzugukey ka ñi nentuzuguael fillpüle.\nFantepu fey ti chi zoy wünelkülelu Sergio Micco Aguayo pigey fey üytügey fey ti txokinche mew epumari ailla antü konkülechi julio küyen mew epu waranka ailla mari wigka tripantü, fey ta mew küla txipantü wünenkülealu. Ka ke pu konkülelu fey ta chi trokin mew Fey ta ñi pu üy :\nÑi zoy küme txipayal feyta chi txokinche wünenkülealu famechi üytügekeyegün:\nEpu che nielu zugu fey üytukeeyu fey ta chi zoy wünenkülelu tüfachi chile pigetuchi mapu, fey ti epu üytün che müli tuwal kake epu üytün mapu.\nKa epu che nielu zugu müli üytugeael fey ti chi pu azkünukelu pu ka tripa ñi mogen senado pigelu.\nKa epu che nielu zugu müli ñi üytüafiel fey ta chi epu txokin che azkünukelu pu ka txipa ñi mogen Diputado pigelu.\nKa kiñe che müli üytügeael fey ta pu txawünche ka wünenkülelu mew pu fütxake chillkatuwe mew.\nKa meli che üytügekey fey ta chi pu che koneltulelu pu txawün che mew inanielu fey ta chi che ñi mogen ñi awükagenuam fey mew müley kiñe wirintukuleyel fey mew ka üytügekey meli che.\n¿Chem txoy antü mew am nülaley fey ta chi wellin chew müley ti txokin?\nWünen wigka Füta kara mew fey mew nülaley ka llowgekey che lune, marte ka jueve llitukey aylla txoy pürapan antü ka küla mari minuto amulechi tüfachi troy antü fey puwkey mari küla troy antü ka küla mari minuto amulechi wigka troy antü. Chew ñi mülen fey ta chi wellin reke gey Avenida Libertador Bernardo O´Higgins kiñe waranka kiñe pataka meli mari kayu wigka rakitun rüpü – ti wellin pura pataka kiñe– ragikon Santiago.\nKa femechi küpa wirintukulmi müley kiñe chillka chew am amulafüymi tami zugu faw kam küpa mütxümülmi ka müley tüfachi mütxümwe kechu kayu epu epu pura pura regle pura pura kayu kechu.\nKüpa kimülmi chew püle ka müle kake welliñ güpafige faw.\n¿Chem zugu mew INDH koneltuafüy fey ta chi trokin mew chew azümkagekelu pu wezalkan zugu?\nFey ta chi txokin pepi koneltuley fey ta chi zugu mew awükan zugu ka pu ka txipa ñi azküwün mew kiñe txoy zugu mew fey ta chi lagümkachegen mew, apumkagechi pu che, fütake malon, ka ñamümkagele che, kam kizuñi pin mew miawnolchi che. Ka femechi INDH ka koneltuafüy fey ta awükagen che mew fey mew kizuegün nentukey kiñe epu wirin ñi pewfaluwal ñi wechalkaniegen ta che. Welu INDH pepi koneltulay mülele epu che ñi weza femekewün.\n¿Chemu am INDH azkintukey kam güneytukey fey ta chi pu füta ke txawün che txipakelu rüpü mew waria mew?\nFey ta chi zugu mew INDH azkintukey ka güneytukey chumeken fey ti pu karü che kizu egün kam günieneyegün reke fey ta chi az nieel pu kara kam waria, welu müli ñi wenterumenoael ta pu che mew nentunielu ñi zugu egün kiñe txekan zugu kam nentuzugun mew tunten niele egün pin zugu kam nielole egün pu wünenkülechi üytün mapu mew.\n¿Chemu am INDH koneltulelay fey ta chi pu che konkülelu pu txokin pepikawküleu weichayal kam wezalkacheael?\nTüfa chi trokin ñi zuam mew ti INDH feypiley ñi azkintuael ka güneytuael itxokom pu che ñi mogel, tufachi Chile pigetuchi chi txokiñ mapu mew, fey mew ka inakonküley fey ta chi pu kake az che, soltaw pigechi.\nKiñe che konkülelu fey ti pu txokinche pepikawküleu weichayal reke niele kiñe zugu chew wezalkagele ka pepi puwafüy tüfachi txokin mew fey ta me ka femechi kellugeay ñi elugeal ñi kümelkaletuael.\nWelu INDH pepi koneltulay fey ta chi kizutu chi pu che nielu wezalkafemekewün.\n¿Chew am pepi peafüy kiñe azkünüwün niele zugu ta che kam fey ti chi che pepiluwlu zugu mew?\n¿Pepi yenielafenew tañi zugu kiñe zuguñmachefe INDH tuwlu?\nPepi femgelayan, INDH wülkelay fey ti chi zugu.\nFey zuamyeli kiñe zuguñmachefe tüfa chi zugu mew ¿chew amuafün?\nFey mew müley kiñe txokin chew ñi mülen re che pepiluwlu zugu fey ta chi chillkatun ka wirintukun zugu chew ga wewpigekey reke zugu, fey mew müley kiñe mütrümwe kayupataka melipatakameli mari epu waranka. Kam ka mütrümwe mew kechu kayu epu epu küla kayu epu pura epu pataka. Ka femechi kake üytün mapu mew müley zoy pichi ke trokinche pepiuluwlu zugu mew fey küpa güneytufilmi güpafige faw. Fey ta chi zoy füta kara mew pepi koneltuwal feyta chi pepiluwün pu che mew feyta chi awükan che ñi mogen mew kam kiñe zugu nüwkülelu fey mew müley kiñe txokin che pepiluwkülelu fey niey ñi wellin Agustina pigechi kara rüpü kiñe waranka meli pataka mari aylla, epu püran ruka fey ta zoy fütxa kara mew. Ka femechi kellugeafüymi pu pepiluwchi che mew nielu pu füta ke chillkatuwe ruka Universidad Alberto Hurtado Universidad Andrés Bello Universidad Bernardo O’Higgins Universidad Católica Silva Henríquez Universidad Central Universidad de Chile Universidad de los Andes Universidad del Desarrollo Universidad Diego Portales, fey küpa güneyfilmi müley tami güpayafiel faw.\nKiñe zugu tripayelu fey ta chi pu che mew rupayelu weza ke zugu fey ti chi dictadura mew\n¿Iney am koneltuafüy tüfa chi zugu mew?\nFey ta mew kiñe ley mari ailla waranka kiñe pata epu mari küla mew ka ñi kümelgechi ley mari ailla waranka ailla pataka pura mari fey ta chi pu che pepi koneltuley feyta chi zugu mew chew am wiñolzugugeay fey ti awükan che rupayel fey ti chi pu che nielu che pegetunoel kam lagümgeel fey ta chi awükan che mew rupalu mari kiñe antü ailla wigka küyen kiñe waranka ailla pataka regle mari küla wigka tripantü ka mari antü küla wigka küyen kiñe waranka ailla pataka ailla mari wigka txipantü mew. Ka müley fey ti chi ley mari ailla waranka epu pataka küla mari meli chew wirintukuley fey ti pu che lefentuwlu fey chi pu tripantü awükageyel che montuael fey ta chi pu che elugey kiñe zugu chew ñi zoy küme rupaantületuael fey ta chi mari kiñe antü aylla wigka küyen kiñe waranka aylla pataka regle mari küla wigka txipantü ka mari antü küla wigka küyen kiñe waranka aylla pataka aylla mari wigka txipantü mew. Ka fey ti chi ley mari aylla waranka aylla pataka aylla mari epu wülüy fey ta chi kümelelgetuael reke ñi mogen fey ta chi pu che awükagelu fey ti epem epu mari tripantü mew fey mew tripay kiñe wirin chew müley kom pu che ñi rupalu fey ti chi zugu mew fey mew txokituniegey fey ti chi Comisión Valech mew kiñe ka epu müley.\n¿Chew am nentugeafüy fey ta chi zugu?\nChew ñi wülgeken fey ti wiñolelgetuael zoy küme feleael fey ti pu che rupawma weza ke zugu mew müley müfü txoy:\nFey ti rang elugeyegelu feyta chi pu che koneltuley fey ti chi trokin Instituto de Previsión Social pigelu. Fey küpa koneltulmi tüfa chi zugu mew güpafige faw kam mütrümge kayu pataka melimarimeli waranka meli mari. Ka koneltuafüymi fey ti chi txokin ChileAtiende pigelu fey ta kom üytün mapu mew müley egün.\nFey ti chi ragn chillkatuam koneltugekey fey ti chi txokin günenielu reke chillkatun zugu, küpa koneltulelmi güpafige faw.\nFey ti zugu nieael ruka müley ta koneltugeael fey ti chi txokin yenielu fey ta chi zugu. küpa koneltulelmi güpafige faw.\nKoneltualmi fey ta chi lawentuwün zugu mew müley kiñe txokin PRAIS pigelu fey niefi ta wigka txokin koneltulelu lawentuwün zugu mew ka müley kiñe wirintukun üy fey mew. küpa koneltulelmi güpafige faw.\nKüpa konnolmi fey ta chi txokin chew am pepikawkey che wigka weichan zugu nentuael fey ta chi pu che nielu tüfa chi zugu müli tami amuael fey ta chi Cantón de reclutamiento pigelu fey ta mülekey fillke üytün mapu mew. küpa koneltulelmi güpafige faw.\nKa femechi müley kiñe chillka chew pepi güneytugey kom fey ta chi inakonkülelu tüfa chi zugu mew fey ti chi pu che rupalu awükan zugu mew, güpafige faw.\nInche koneltulen fey ti chi Comisión Valech mew welu kimlan chumgechi am nieafün feyti rang , welu mülen ka mapu.\nMüley tami koneltuael faw fey Internet mew, fey müley kiñe chillka fey wirintukuaymi kom tami zugu fey nentuafimi kiñe papel mew fey yeafimi fey ti chi consulado nielu tüfachi üytün mapu fey mew güneytuafi fey ti chi che wünenkülelu fey mew fey mew ka amuay Dicoex mew fey mew puway Instituto de previsión social mew. Tüfachi zugu müley nentuafiel ti gen zugu müley ñi kizu amuael fey ti chi consulado mew kam ka txokin mülel nüwkülelu fey ta chi zugu mew, fey mew müley wirintukuael ñi firma ti chillka mew, chumte koneltule fey ti chi chillka mülelu página web mew. Ka femechi müley ñi koneltuafiel fey mew chew tami mütxümgeael kam werkungepeyüm chi tami zoy küme azleael zugu. Inagechi akule ti chillka chile mapu fey ta mew amuy ti Instituto de previsión social mew fey mew feypigeaymi chum amuleael ti zugu welu puwkey küla küyen mew fey mew llowgekey ti wiñolelgetuael zugu che rang geafüy rewall fey kizu egün azkünükey chem kam chumtengeael.\n¿Chew am pepi neiafün fey ti chi chillka chew ñi mülen ñi üy fey ti chi Comisión Retting kam Valech mew?\nFey ti chi che rupalu zugu mew kam niele ñi reñmawengen kiñe che rupalu zugu mew chuchi gepe rume zew koneltuniele ñi zugu Comisión Valech mew kiñe kam epu gepe , welu mülenule ti chillka mew kam wirin mew , INDH pepi wülafüy kiñe chillka chew feypileay tami koneltulen fey ta chi zugu mew, fey güpafige faw kam mütrumfige kechu kayu ep epu pura pura regle pura kayukechu mari chi mütxümpeyüm mew. Fey koneltulelmi comisión Valech kiñe kam epu chew müley fey ti chi üytun ka wirin güpafige faw. Fey mew kiñe txokin norume nüwkülelu estado mew müley ñi feypiael kake chillka . welu mülel kiñe zugu fey pepi nieafüymi fey ti chi chillka cew müley tami üy ka wülkelu trokin azelkan kakerume kam ka txipa az mogen fey nentugekey chillka mülelu web mew kam ti wellin mew chew inaramtugekey zugu ka müley mütrümwepeyüm kechu kayu epu epu pura pura regle pura kayu kechu mari. Zew wülimi tami zugu Comisión Rettig mew ka küpa nielmi ti chillka müley tami mütxümal kechu kayu epu pura pura regle pura kayukechu mari kam müley tami amuael fey ti chi pu wellin chew müley tüfa chi txokin Agustina üytün kara rüpü kiñe waranka epu pataka küla mari kechu, küla püran ruka, zoy füta kara mew.\n¿Pepi wülafün ñi zugu kam chillka rupawmegeli awükan zugu mew, fey ta chi mogel che zugu mew ti dictadura mew?\nFey ta chi zugu koneltulelay txokin azelkan kakerume kam ka txipa az mogen. Fantepu pepi koneltugelay che fey ti chi zugu mew zew afi fey ti chi txokin che llowkefulu zugu zew txipay inagechi txipalu epu warankammari kiñe wigka txipantü mew puwi fey mew txipay fey ti chi pu üytün che awükan zugu mew rupalu fey ti chi dictadura mew, fantepu nülagewelay ka kiñe txoy.\n¿Chumechi pepi kimafün fey ti chi chillka nüwkülelu Colonia Dignidad awükan che mew?\nTüfa chi txokin petu küzawi ñi chillkatunkugeael fey ta chi zugu rupalu fey ti chi “Asociación Ilícita ex Colonia Dignidad” ka femachi tripayay ka pegelgeay zewle.\nFey ti chi chillka nielu txoytun zugu feyta chi zugu mew pu che rupalu fey mew kam niechi che rupalu feychi zugu mew. Küpa nielmi feyti zugu müli tami wirintukuael ti chillka mülelu web mew fey mew txoytuley fey mew koneltualmi güpafige faw.\n¿Chumgechi am kimafün tañi mülenmew fey ti chi Comisión Valech mew?\nKüpa kimnielmi tami mülen kam mülenun fey ta chi wirintukun üy fey ti chi che rupalu awükan zugu mew küpa koneltulmi müli tami güpayafiel faw, fey mew peaifimi fey ti wirin chew müley pu úytun che fey ti chi txokin Comisión Valech kiñe kam epu.\nInche gen kiñe tripachi che awükan zugu mew rupayel, ¿chew am inaramtuafün koneltuleli zugu mew?\nTami kimael pepi llowülmi fillke zugu mülelu rupawma zugu chi pu che müli tami ramtuael fey ti chi txokin “Exonerados del Programa de Derechos Humanos del Ministerio del Interior” pigechi txoy fey müley üytün rüpü kara mew Agustina kiñe waranka epu pataka küla mari kechu, küla püran ruka fey ta chi zoy füta kara mülelu Chile mapu. Ka femechi mütrümafüyi kecku kayu epu epu meli pura kayu kula kechu mari ka kayu.\n¿Rang llowkelu che fey ta chi zugu mew chuchi banco mew geafüy?\nFey ta chi txokin IPS koneltulelu fey ta chi zugu mew kom pu banco mew pepi amuluy rang niekale ti üytün che müten. Welu fey ti pu che nielu llowkem rag ka mapu müley ñi koneltuael kiñe azentun chew ñi llowken rag ka mapu fey ta chi chillka kam azentun müley ñi nieael tüfachi pu txoy:\nKom ñi üy ti che.\nBanco ñi üy.\nChem üytün mapu mew mülen ti banco.\nCódigo Swift. feymew kimgekey chem bancogen ka mapu.\nWirin cuenta nüwkülelu kake azkünüwün amulafiel rang.\nZoy küpa kimilmi tüfa chi zugu mülen kam mülenun ley chew wiñolelgetuafel zoy küme rupalantümüelael pu che rupalu awükan zugu mew güpafige faw kam mütrümge kayupataka melimariwaranka meli mari.\n¿Chew am llowafün fey ti chillka ñi mülen Valech mew fey chi chillka llowgekelu Canton de reclutamiento mew?\nTami kimgeael tami mülen kam mülenun tüfachi zugu mew müley kiñe wirin chew koneltuley pu üy fey ti chi pu che rupawma zugu mew. Fey mew kiñe txokin norume müley ñi feypiael ñi zuamyel kake chillka. Welu feypigelmi müleymi tami feypiafiel ta tüfachi txokin azümkaniel fey ti chi awükagenuam che ñi mogen, fey mew güpafige faw kam mütxümfige kechu kayu ep epu pura pura regle pura kayukechu mari.\n¿Chew am müley chillka wülgelu chew müley fey ti chi pu üy che rupalu awükan zugu mew?\nINDH niey kiñe txapüm chillka txokiñ valech kiñe ka epu fey ti trapüm chilka güfkonküley kechu mari txipantu müley ñi kimgenuael, fey ta chi estado ñi nentuael itxofill zugu fey ta chi rupawma zugu pu che ka ñi kimgeal rüf zugu ka ñi wiñolelgetuael ta zoy küme mületuael ta chi pu che rupalu zugu mew. Kom fey ti chi pu chillka txapüm niey pu üytün che nentulu zugu ka fey ti chi pu rupalu zugu mew.\nZoy kimaam ta zugu mew, fey ti papeltun Valech pichechi güpafige faw.\n¿Pepi llituafuy ti INDH fey ti chi pu che awükagelu ka kiñeke pegewetulay kimgelay chew ñi lagümgen mew?\nFey ta chi txokin pepi koneltuy fey ta chi awükan zugu mew chew am lagümkagen ta che ka awükagen ta che welu fey ta chi zugu rupale inagechi fey ti chi txipantü chew ñi llitun tüfachi txokin, epuwaranka aylla txipantü mew. Fey mew kakewme zugu rupalu zoy kuyfi fechi txipantü mew pepi koneltulay zugu mew . eymi nielmi che rupalu zugu mew dictadura zugu mew kam koneltuleafüymi fey ti chi txokin chew txipayal rüf zugu ka chumgechi am rupan zugu inagechi chew txipay fey ti chi txokin chew elugekey che ñi zoy küme feletuael fey ti chi pu che rupalu zugu mew fey müli ñi koneltuael fey ti chi txoy chew azelkaniegey fey ti chi che ñi mogen ministerio del interior mew fey ta chi txokin müley ñi koneltual zugu ñi küme amulerpuael fey ta chi zugu ka ñi küme txiparpuael, fey mew ka müleafüy fey ti chi chillka chew wirintukugekey itxokom zugu nüwkülelu feyta mew ka ñi inaramutgeael ka fey ti chi che awükachelu müli ñi kimgeael. fey müley üytün rüpü kara mew Agustina kiñe waranka epu pataka küla mari kechu, küla püran ruka fey ta chi zoy füta kara mülelu Chile mapu. Ka femechi mütxümafuyimi kecku kayu epu epu meli pura kayu kula kechu mari ka kayu.\nNütunche ñi mogel che\n¿Chem zugu mew yafuluwkey ta che nütungelelu?\nNütungelelu ta che chem zugu rume nütungefule, fey ta niey mogel che zugu . Ti pu che nütungelu fey ta pepi wülelgekelayay, weza zugu may ñi rulpagelalyay, che txokigeay, mogel che zugu kam illamtugekelayay: lawen mew, mogen mew, kimeltun zugu mew,, küzaw mew, ayekan zugu mew, kam kom zugu ta konkülelu ta mogel che zugu mew, fey ta nütungenoam ñi mogen mew.\nFey ta mi zoy kimaal ta chumgechi felerkel ta tüfa, iñamtuge ti chi papeltun pegelkakelu ti “pu mogel che pu che nütungelelu”.\n¿Ka txokiñ mapu mülefule tañi tuwun ka nütungefule, pepi iñkañpegeafen?\nFeley may, kom ta pu che mülele fey tachi txokiñ mapu mew, iñkañpegeay. Pepi zuamniefulmi kam ayifulmi kiñe iñkañpe, fey ta ti defensoria penal publica eluaeymi kiñe zuguñmachefe, fey ta pepi azümgeaymi ta chumley ti nütun zugu mew ka fey ti chi kechan zugu ka elgen tachi txokiñ mapu mew, konkülelu nütun zugu me. Kimam ti oficina Defensoría Penal pigechi fe yta zoy püllelelu fey güpafige tüfa mew.\n¿Chumgechi am ta günaytugekey pu zomo nütunlelu?\nFey ti pu zomo nütunlelu kafey may niey ta ñi iñkañpeafiel. Zoy püchun nütungeyegün fey mew ta zoy zuamnieyegün ta kellu ka günaytun, fey chi zugu mew ga, pegelkünugekey ñi pu mogel che ti zugu mew. Pu zomo umautuay egün kake umautuwe mew pu wentxu egu, fey fill antü may ta azkintuniegeay ka femgechi ta pu zomo soltaw müten ta pegelafi egün ñi chumlen. Ka femgechi pepi kellugeay ta kimeltun mew, kelluwün, zallun mew. Ka fey niepüñeñelün zugu mew, kam moyolelchi zomo fey ta elugeay ta ñi kelluwun, reküluwün, nigeay ta ñi chew ñi küme müleal , kafey fillke zugu kellukelu fey ta chi zugu tüfachi txokiñ zomo nütunlelu. Chew ñi mülepeyüm wentxu ka zomo ti nütuwe, fey ta zomo txokiñ mew, ñizolküleay kiñe zomo soltaw, fey mew pu wentxu soltaw konünfule fey ti chi zomo txokiñ mew, kompañanieafi kiñe zomo soltaw. Pepi konlalyay ti wentxu soltar turpu kishuyawle. Fey ti nütunwe mew mülelu wentxu ka zomo fey ta pu zomo ti txokiñ, kiñe zomo soltaw norchegelu fey ta ñizolküleay fey yenieay kom chi pu llafe. Fey ta zoy kimnieal fey ta chi zugu güpafige tüfa mew.\n¿Nütungefule iñkañpegeafun kiñe zuguñmachefe nienufule killutu inche?\nFeley may, ti Defensa Penitenciaria de la Defensoria Penal Pública fey ta chi zugu ta azkünugey ti pu füchakeche nütungelelu fey ti chi reforma procesal penal pigechi, fey egün nütungelelu kiñe nütunwe mew günenienlu ti Gendarmeria de Chile. Fey ti zugu Defensa penitenciaria llitukey ti elgekelu ti condena fey ta kom txipayerkelu ti zugu. Tüfa chi zugu mew may ta nentugekey ti kelluafiel, küme nentunieafiel ti mogel che kom ti pu che nütunlelu. Ti defensoria penal pública pepei kelleuniefuy fillke zugu mew:\nEluñmaetew ñi txipayal (zominku, puwul chi regleantün, fill antü)\nKishugünewun kiñeke txoy antü\nNagün ti nütun mew (küyen ti txipantu mew)\nKellun ta wünel chi nütun zugu\nTxapümün ti nütun\nKañpüleyen fey ta chi txokiñ mapu mew kam ka txokiñ mapu mew.\nIñkawun ti nalün zugu.\nDefensoria penal, güpafige tüfa mew.\n¿Llowüngekey ti wülelgel kam allfeñgel ti che nütungelu?\nFemgekelay, yamgekey ta kom pu mogel che ti zugu fey ti chi che nütungelelu. Maygelay ti: allfeñgekelu ta che, wülelgekelu ta che, wezake zugugekelu ta che fey ta turpu maygekelay. Fey ti allfeñ zugu ta femkelu ta soltaw kam kiñe che küzawkelu ti Estado mew kümelay. Pu soltaw Gendarmeria txokiñ mew, tuwkelu kam tuñmawkelu ti pu che nütungelu, fey ta pepi femlay egün kishugünewkülelay egün ti, fey mew pepi wülelkelay ta che, ka zugupürakelay ta che mew nütungelu chi che. Femgefule may ta inatuzugukey egün ñichumal ta femkeygün, fey ta kiñeke mu ga ti zoy eluñmagekelay ñi küzaw, nentugekey fey ti küzaw mew, fey ti estado mew niey ñi zugungeafiel ñi weza zugu ñi femken. Ka femgechi may ta kishu malaltugekel ta che, fey ta nentugeay rumel mew.\n¿Chumgechi ta azkünugekey ti pu zomo püñeñnielu ponwitu nüntunwe mew?\nSerfin zugu ka pegeluwun zugu ti po mogel pichikeche ñi zugu, ti Estado ta kellukey ga ti zugulerpuleal püñeñwen mew, azümgekelu ti poyewün zugu püñeñwen mew fey ta falintugekey püchike che ñi txemom mew petu pichikalu. Fey mew ta pu nütunwe mew müley ñi nieael ti chew ñi pepi kellukelu ti püñeñwen mew fey ti pu püchikeche petu nienulo epu txipantu ñi mogen mew. Fey ti mew ñi mülenomom tüfachi centro, fey ta pu zomo nüntungelu kishuwküleay egün ti pu kake nüntunfe egu, fey mew kafey konafuy tüfachi pu zomo pu wentxu nüntun ñi txawun, kam fillke ayekan zugu may.\nTüfachi zugu, pu püchike che ñi müleam feytachi nüntuwe mew fey pepi nienofule reñmawen fey ta müleay egün, fey ta küme azümgekey, inatuzugugekey, yamzugugekey ti pu püchike che mi mogen che zugu tüfachi zugu mew.


Luka 24 Ngünechen Tañi Küme Dungu | The New Bible.com\n24Jesus ñi wiñomongetun(Matew 28.1-10; Marku 16.1-8; Juan 20.1-10) 1Welu ti wüne llituelchi antü semana mew, Jesus ñi inakefetewchi pu domo amuy epe wün ti rüngan lolo mew ka yeniey engün ñi dewmaelchi perfume. 2Fey puwlu engün, pepufi ñi kiñe püle tripaletun ti kura takuniefulu ti rüngan lolo, 3feymew konpuyngün, welu pepulafi engün ta Ñidol Jesus ñi kuerpu. 4Fey rume llükapuy engün fey ñi kimnon ñi chumael, feymew pürümka reke pefemi engün epu wentru witralelu kisu engün ñi inafül püle, fey rume lingari ñi takuwün engu. 5Fey rume llükalen lloyünagi ñi longko engün ta pülli mew, welu kiñe ti epu wentru feypieyew:—¿Chumngelu anta kintupapefimün ti pu la mew feytichi mongelelu? 6¡Ngelay tati tüfa mew! ¡Dew wiñomongetuy! Tukulpamün tamün feypietew petu mülelu ta Galilea trokiñ mapu mew: 7‘Tati Wentrukünuwpalu felerkey ñi chalintukungeael ti pu yafkafe mew ka ñi langümngeael ta kürus mew, welu küla antüalu mew ñi wiñomongetuael.’ 8Feymew kisu engün tukulpatuy Jesus ñi dew feypifel tüfachi dungu. 9Fey wiñopalu engün ti rüngan lolo mew, nütramelpatufi kom tüfachi dungu ti mari kiñe pu apostol, ka femngechi itrokom ti kakelu pu che. 10Tati amuyelu ñi kimelafiel tüfachi dungu ti pu apostol, tüfa engün ürke: Maria Magdala waria tuwlu, Juana ka Maria, Santiaw ñi ñuke, ka ti kakelu pu domo. 11Welu ti pu apostol re wedwedka dungupelu trokifi engün tati pu domo. Feymew eluwlayngün ñi feyentuafiel. 12Welu Pedro femngen ñi duam, re lefkülen amuy ti rüngan lolo mew, fey konkintupuy ponwitu, pefi ti safana müten, feymew wiñotuy ruka mew fill rakiduamkülen ñi pefiel mew feytichi dungu.Trenumawün ti Emaw amuchi rüpü mew(Marku 16.12-13) 13Fey tüyechi antü mew müten, epu disipulu amulelu tati waria Emaw pingelu, mari kiñe kilometro tripalerkey ta Jerusalen waria mew 14nütramkalen amuleyngu tañi femngechi rupael kom feytichi dungu. 15Petu notuka nütramkawkülen amuley engu, fey Jesus ürke fülkonpay kisu engu mew. Feymew külangen kiñentrür trekalen amuleyngün. 16Welu tunte pefuyngu rume allwe ñüwiduamlu reke femi ñi nge engu, feymew ngüneduamlafingu ñi ineyngen. 17Jesus ramtueyew engu:—¿Chem dungu anta nütramkapeymu petu tamu trekalepan rüpü mew?Feymew witrakünuwingu, fey rume weñangkülen 18llowdunguy tati disipulu Kleofa pingelu:—¿Welu eymi umañpelafuymi Jerusalen waria mew, fey kimlaymi am tati rupachi dungu? 19Fey Jesus ramtueyew engu:—¿Chem dungu anta rupay?Fey feypingey:—Jesus Nasaret tuwlu, kiñe pelon wentru rume pepiluwünngefuy ñi femael chem dungu rume ka rume adümuwi ñi kimeltuael Ngünechen ñi adkiñ mew ka itrokom che ñi adkiñ mew. 20Feyti longkolelu ti pu saserdote mew ka ti pu longkolelu taiñ mapu mew wültukufingün ta Jesus tañi püresungeael ka ñi langümngeael, fey langümngey kürus mew. 21Iñchiñ maneluwkülefuiñ kisu mew tañi montulafiel ta Israel trokiñche, welu küla antü amuletuy dewma ñi rupamum kom tüfeychi dungu. 22Welu kiñeke ti pu domo mülelu iñchiñ engün mew pellkelkaeiñmew, amulu kisu engün epe wün ti rüngan lolo mew. 23Fey pepunofilu engün am ti kuerpu, wiñotuy engün ta ruka mew. Fey ka nütramelpatueiñmew ñi pemen epu werken püllü, fey engu feypirkeeyew Jesus ñi mongeletun. 24Feymew kiñeke taiñ pu weni amuyngün ti rüngan lolo mew, fey pepuyngün kom chumngechi tañi feypipatuel ti pu domo, welu pelafi engün ta Jesus. 25Feymew Jesus llowdungueyew engu:—Longkontukukelaymu ka rume küdawtukuymu tamu feyentuael kom tañi wirintukuel tati Wirin Chillka mew tati pu pelon wentru. 26¿Felerkelafuy am tañi kutrankawael tati Cristo kom tüfachi dungu fey petu ñi llownon ta kom pepiluwün? 27Fey pürümka müten eluwi ñi kimeltuafiel kom ti troy dungu wirilelu ta Wirin Chillka mew dungulelu ta kisu mew. Llituy Moyse ñi wirintukuelchi dungu mew ka ñi feypilen kom ñi wiriel ti pu pelon wentru ñi lifru mew. 28Fey fülpulu ti waria mew chew ñi amulemum engün, Jesus kañpüle amualu reke femi. 29Welu kisu engu aporiafi ñi mülewenagael feypilen mew:—Müleweiñ kiñentrür tüfa mew. Dew putrafiay, ka epe dumiñi tatey.Feymew Jesus konpuy ñi müleweael tüfey mew. 30Fey dew anülelu engün inafül ti mesa mew, fey nüfi ti kofke ñi kuwü mew ka mañumtufi ta Ngünechen, wükafi ka elufi engu. 31Feymew wüla kimtufingu ñi Jesusngen, we nülalu ñi nge reke femingu, welu Jesus ñamfemtuy. 32Feymew welukonkechi feypiwingu:—¿Feyngelay ama ñi rume ayüwkülepen tayu piwke petu nütramkalen küpalepeiñ nga tati rüpü mew, ka kimeltupeyumew tati wirikonkülechi dungu ti Wirin Chillka mew? 33Feymew müten witrapüratuyngu ka trekakünuwpatuyngu rüpü mew ñi wiñotuael ta Jerusalen, fey pepatufingu ñi trawüluwkülen ti mari kiñe apostol ka ñi pu kompañ, fey tüfa famngechi feypipatufi engu: 34—Rüf feyngey tañi wiñomongetun ta Ñidol. Dew pewfaluwfi ta Simon. 35Feymew kisu engu nütramelpatufi chumngechi ñi trenumafiel ta Jesus trekalelu engu rüpü mew ka femngechi ñi kimtufiel engu petu wükapefilu ti kofke.Jesus pewfaluwfi ñi pu apostol(Matew 28.16-20; Marku 16.14-18; Juan 20.19-23; Hecho 1.6-8) 36Petu mekelu ñi nütramkan engün tüfachi dungu, feychi lelen mew müten Jesus witralerumey kisu engün ñi rangiñ mew ka chalipuy feypilen mew:—Küme tüngün ta niemün. 37Kisu engün rume llükay. Kiñe perimon püllü pewfaluwetew trokiwi engün. 38Welu Jesus feypifi ñi pu disipulu:—¿Chumngelu anta llükaymün? ¿Chem mew anta welulkawküley tamün rakiduam? 39Malüñmamuchi tañi kuwü ka tañi namun. Iñche tatey. Kiñe perimon püllü nielay ta kuerpu ka foro no rume, welu eymün peymün iñche tañi nien kuerpu ka foro. 40Fey femngechi feypifilu, malüñmangey ñi kuwü ka tañi namun. 41Welu kisu engün feyentulayngün reke tañi rume ayüwün mew ka ñi afmatulewen mew engün, feymew Jesus ramtufi ñi pu disipulu:—¿Nieymün kay tüfa mew pichin iyael? 42Elungey kiñe katrün kangkan challwa, 43fey kisu llowi ka ifi fey ñi penieetew kisu engün. 44Feymew pürüm ka feypifi ti pu disipulu:—Iñche tañi femngechi rupaelchi dungu mew, fey iñche wüne kimeleluwiyiñ petu mülelu iñche eymün iñchiñ, felerkelu am ñi mupiael kom ti wirikonkülechi dungu iñche mew Moyse ñi ley dungu mew ka ti pu pelon wentru ñi wirielchi dungu mew ka ti pu Salmo lifru mew. 45Feymew fente küme kellufi ñi adümael engün ti wirintukulechi dungu. 46Feymew Jesus feypifi ñi pu disipulu:—Wirintukuley ñi layael tati Cristo ka ñi wiñomongetuael küla antüalu mew. 47Ka kisu ñi üy mew ñi llituael engün ñi wewpiael Jerusalen mew, müley ñi kimelngeael kom mapu mülechi che tañi wiñorakiduamtuael engün ta Ngünechen mew, femngechi ñi wiñoduamangetuael engün ñi yafkan mew. 48Eymün müley tamün feypiael kom tamün allküel ka tamün peelchi dungu. 49Fey iñche werküan eymün mew iñche ñi Chaw ñi tukulpakünuelchi Küme Püllü. Welu eymün mülewemün tüfa mew Jerusalen waria mew, llowülmün wüla ti pepiluwün nagpayalu ta wenu mapu.Jesus püratuy wenu mapu(Marku 16.19-20; Hecho 1.9-11) 50Feymew Jesus “amuiñ wekuntu waria Betania püle” pifi ñi pu disipulu. Fey dew chalitufilu, witrañpürami ñi epu kuwü, fey ngillatuñmafi ñi küme feleael engün. 51Fey petu ngillatuñmafilu, püntütripay kisu engün mew, fey yengetuy wenu mapu. 52Fey kisu engün püramyefi ngillatun mew ta Jesus, fey rume ayüwkülen wiñotuyngün ta Jerusalen. 53Fey trawüluwkülekerkey engün ti ngillatuwe ruka mew ka püramyeniekefi engün ta Ngünechen.Felepe may.#24.53 Kiñeke kuyfi wirin mew ngelay: «Felepe may».